**ЗАПИСНИК**

**Од 36-та седница на Советот на Општина Прилеп, одржана на 28.12.2023 година во Големата сала на Општина Прилеп со почеток во 10.00 часот.**

Добар ден! Почитувани членови на Советот, ја отворам 36-та седница на Советот на Општина Прилеп и констатирам дека од вкупно 27 членови на Советот, на седницата присуствуваат 23 членови на Советот па спрема тоа Советот може полноважно да одлучува. Ве известувам дека на оваа седница, покрај Вас членовите на Советот, поканети се и Градоначалникот на Општина Прилеп, предлагачите на материјали како и претставниците на средствата за јавно информирање.

Пред да го утврдиме дневниот ред, записникот од 35-та седница го ставам на гласање. Дали има забелешки по однос на записникот од 35-та седница?

Бидејќи нема, кој е ЗА усвојување на записникот од 35-тата седница на Советот на Општина Прилеп?

Констатирам дека записникот е едногласно усвоен.

За **дневен ред** на оваа седница ги предлагам следните прашања:

1.Предлог-Буџет на Општина Прилеп за 2024 година.

2.Предлог-Одлука за извршување на Буџетот на Општина Прилеп за 2024 година.

3.Предлог-Одлука за утврдување на вредност на бодот за платите на административни службеници, за 2024 година.

4.Предлог-Одлука за определување на висината на благајничкиот максимум.

5.Предлог-Програма за субвенционирање на јавните комунални претпријатија основани од ЕЛС Општина Прилеп за 2024 година.

6.Предлог-Програма за субвенционирање на месечните трошоци за вода на социјално ранливи категории на граѓани за 2024 година.

7.Предлог-Буџетски Календар на Општина Прилеп, за 2024 година.

8.Предлог-Статутарна одлука за измена и дополнување на Статутот на Општина Прилеп.

9.Предлог-Програма за работа на Советот на Општина Прилеп за 2024 година.

10.Предлог-Програма за социјална заштита, заштита на децата и здравствена заштита на Општина Прилеп за 2024 година.

11.Предлог-Програма за обезбедување на оброк за учениците во прво и второ одделение од основните училишта во Општина Прилеп за 2024 година.

12.Предлог-Програма за доделување на еднократна парична помош за новороденче.

13.Предлог-Програма за доделување на стипендии на студенти од Општина Прилеп.

14.Предлог-Програма за спроведување на општи мерки за заштита на населението од заразни болести во 2024 година.

15.Предлог-Програма за култура-фестивали и манифестации, за 2024 година.

16.Предлог-Програма за одбележување на значајни настани, личности и празници.

17.Предлог-Програма за доделување на награди за талентирани (наградени) ученици во основните и средните училишта во Општина Прилеп.

18.Предлог-Правилник за доделување на награди за талентирани (наградени) ученици во основните и средните училишта во Општина Прилеп.

19.Предлог-Програма за доделување награди за најдобар наставник во одделенска и предметна настава во општинските основни училишта и најдобар наставник во средните општински училишта во Општина Прилеп.

20.Предлог-Правилник за услови и критериуми за доделување награди за најдобар наставник во одделенска и предметна настава во општинските основни училишта и најдобар наставник во средните општински училишта во Општина Прилеп.

21.Предлог-Програма за доделување награди за најдобар воспитувач и најдобар неговател вработени во ЈОУДГ “Наша иднина”-Прилеп.

22.Предлог-Правилник за услови и критериуми за доделување награди за најдобар воспитувач и најдобар неговател вработени во ЈОУДГ “Наша иднина”-Прилеп.

23.Предлог-Програма за поддршка на локалниот економски развој за 2024 година.

24.Предлог-Одлука за донесување на техничка исправка на Детален урбанистички план за УЕ 5-дел, плански опфат Ц - Општина Прилеп.

25.Предлог-Одлука за утврдување на Нацрт детален урбанистички план за четврт 3, блок 3.1, Општина Прилеп, плански период 2023–2028.

26.Предлог-Одлука за утврдување на Нацрт детален урбанистички план за четврт 12, блок 12.4, Општина Прилеп, плански период 2021–2026.

27.Предлог-Одлука за урбанистички проект со план за парцелација за ГП 5, ГП 6, ГП 7 и ГП 8 од ДУП за УЕ бр.18, урбан блок 18.02, плански опфат 1, во една градежна парцела, КО Прилеп, Општина Прилеп.

28.Предлог-Акционен план за управување со отпад на локално ниво-Општина Прилеп, 2024 и 2025 година.

Согласно извештајот од Комисијата за урбанизам, комунални дејности и заштита на животната средина предлагам 24-та, 25-та, 26-та и 27-та точка од дневниот ред да бидат повлечени. Дали има некој предлог за измени и дополнување на вака дадениот дневен ред?

Доколку нема, Ве молам да се изјасниме кој е ЗА вака предложениот дневен ред?

Констатирам дека дневниот ред е едногласно усвоен. Пред да преминеме на разгледување на точките од дневниот ред, доколку има советнички прашања Ве молам да ги поставите. Повелете.

Повелете господине Герамитчиоски.

ДАРКО ГЕРАМИТЧИОСКИ: советничко прашање

Почитуван Претседател на совет, почитуван Градоначалник, почитувани колеги советници. Моето советничко прашање се однесува на транспарентноста односно повеќе на нетранспарентноста околу постапката за донесување на буџетот за 2024 година. Следејќи ги активностите на Градоначалникот, а воедно и предлагач на буџетот, не забележав да сте одржале некоја јавна трибина, да имало некакви средби со граѓани, невладини организации и здруженија... Да сте имале некаков повик за прибавување на мислења, совети и предлози од научната фела, па мојата претстава за вака предложениот буџет е дека истиот бил изготвен еднострано, едноумно како ради реда. Конкретно прашањето ми е: Дали и во колкава мера јавноста имаше пристап во подготвувањето на буџетот за 2024 година и зошто при изготвувањето на истиот не практикувате да ги повикате заинтересираните физички и правни лица? Благодарам.

ДЕЈАН ПРОДАНОСКИ:

Ви благодарам. Повелете со одговор Градоначалник.

БОРЧЕ ЈОВЧЕСКИ-Градоначалник на ЕЛС Општина Прилеп:

Почитуван претседател на Совет на Општина Прилеп, почитувани советници, во однос на поставеното советничко прашање, делумно не се согласувам бидејќи навистина после повеќе учествувања на Стопанската Комора, седници од регионов, од дискусии со раководителите на секторите, дискутирано е до детали во однос на најпотребните моменти коишто влијаат на донесувањето на буџетот за 2024 година, значи ова... своеволно не е направен овој буџет, бидете уверени. Транспарентноста, можеби и условите коишто беа, дали да има ребаланс или нема да има, го одложија моментот каде што поорганизирано можеме да излеземе пред јавноста. Но, со оглед дека поголемиот дел од проекти се на големо разговарани, дискутирани... Воедно имавме и предлог со доделување на средства на амандмани, некои од поголемите капитални проекти да ги издвоиме од Програмата за буџет и да оставиме да бидат финансирани од Министерство или од било кој извор на средства, ни го одложија моментот на комуникација со јавноста. Тоа само можам да кажам. Благодарам.

ДЕЈАН ПРОДАНОСКИ:

Ви благодарам. Повелете госпоѓо Ристеска.

АНИТА РИСТЕСКА: советничко прашање

Почитуван Претседател на Совет, почитувани колеги советници, почитуван Градоначалник. Моето советничко прашање е од име на вработените во логопедската амбуланта и од име на родителите чии деца ја посетуваат таа логопедска амбуланта, која се наоѓа во склоп на Здравствениот дом во нашата општина. Нели влезот на таа логопедска амбуланта е во задниот дел од Здравствениот дом. Па Ве прашуваат: Дали Општината има ингеренции да го среди тој простор којшто се наоѓа пред влезот? Затоа што добив сознанија од вработените, од родителите дека е целиот во трева и повторно прашувам дали тоа е под ингеренции на Општината и дали Општината има волја да го среди, да го урбанизира тој дел, за да можат непречено родителите да ја посетуваат, односно децата да ја посетуваат логопедската амбуланта? И колку што знам, вработените и доставија и барање до Општината, доколку може овој проблем да биде решен. Ви благодарам.

ДЕЈАН ПРОДАНОСКИ:

Благодарам за прашањето. Повелете Градоначалник.

БОРЧЕ ЈОВЧЕСКИ-Градоначалник на ЕЛС Општина Прилеп:

Установата Здравствен дом потпаѓа под ингеренција на Болница, но тоа не значи дека ние нема да покажеме разбирање и се разбира исполнување на дел од барањата и очекувањата на родителите. Можеме и се разбира по барање нивно да искористиме средства односно лица да се погрижат навистина тој влез да биде достоен и културен, односно со Јавното претпријатие “Комуналец” да го средиме на едно заслужено ниво. Благодарам.

ДЕЈАН ПРОДАНОСКИ:

Ви благодарам. Повелете г-дине Мариновски.

НИКОЛЧЕ МАРИНОВСКИ: советничко прашање

Благодарам Претседателе. Почитуван Градоначалник, на 15 Ноември во ова собрание ја одржавме 34-тата седница на советот. Поставувавме прашања и дискутиравме. Наредниот ден на Вашиот фејсбук-профил осамна еден Ваш статус на кој се обраќате до нас советниците од СДСМ и за да бидам точен ќе Ве цитирам: “Вашите континуирани и потенцирам циркусантски критики од собраниската говорница, разбирам дека се Ваша партиска наредба но, за среќа нашите сограѓани знаат дека ситуацијата е далеку од Вашата крива призма низ којашто ги претставувате работите.” Ова е почитуван Градоначалник, текстот тука е. Искрено и денес не можам да се доначудам што Ве побудило наредниот ден, па преку фејсбук-статус или да речам преку социјални мрежи упатите навреди кон советниците на СДСМ. Ние бевме тука и можевте тоа да ни го кажете нас. За Ваша несреќа по само неколку дена излезе и Извештајот на Државниот завод за ревизија, во кој јасно беше исцртан циркусот во кој се најдува оваа Општина. И за да можеме и ние и Вие, а најмногу заради граѓаните, да утврдат кој дава крива призма на работите, Ве прашувам следното и Ве молам писмено да ми одговорите. 5 000 000 евра како што тврдите во денарска противвредност се 307 500 000 денари. Ве замолувам да ми доставите писмен одговор, кои се тие 5 000 000 евра преземени обврски и колку од нив се реализирани? Колку парични средства наследивте во општинската каса? Поврзано со овој фејсбук-статус, тврдите и барам писмено да ме известите, кои се тие 50 000 000 денари кои Вие како Градоначалник од основниот буџет ги имате инвестирано во основното образование? Ќе видиме дали централната власт Ви ги има доделено тие средства или се од самофинансирачки активности и дали ние од основниот буџет некогаш имаме одвоено средства за основното образование. Се надевам дека не Ви звучат циркусантски овие прашања и потпрашања и дека преку одговорите, граѓаните ќе утврдат кој дава крива призма. Само да надополнам, во истиот фејсбук-статус велите: “Изградба на нов кружен тек на булевар “Гоце Делчев” кај раскрсницата кај Марко Цепенков, до крајот на оваа година започнува”, така почнува. Изградба на нова спортска сала во ООУ “Блаже Конески”, изградба на ново инклузивно игралиште на паркот на Могилата. Денес сме 28 Декември почитуван Градоначалник, ништо од ова не е почнато. Ние не даваме крива призма, ние кажуваме тоа што е. И сега не знам дали сѐ уште Ви личиме на циркусанти? Второто прашање се однесува на еден друг Ваш коментар даден во медиумите на 26 Декември, пред само два дена, и Вие лично тврдите дека Општината е моментално... должи 47 000 000 денари. Јас само да Ве потсетам, само за фирмата од Подмоље за асфалтирањето имате преземено обврска од 80 000 000 денари. Ако ги пресметаме по истата формула на денот кога седнавте како Градоначалник, преземените обврски денес и тогаш, денешните се повеќе од 250 000 000 денари, а не 47 000 000. Затоа Ве молам писмено да ме известите! Инаку побарав пред два дена од одделението за финансии за вкупно преземените обврски на ден 28 Декември по сите основи... тендери, јавни набавки и слично! Благодарам.

ДЕЈАН ПРОДАНОСКИ:

Ви благодарам. Повелете со одговор на Вашето прашање.

БОРЧЕ ЈОВЧЕСКИ-Градоначалник на ЕЛС Општина Прилеп:

Почитуван советник Мариновски, нема потреба да се вознемирувате за коментари којшто и самите бевте свесни од оваа говорница какви невистини тој ден произлегоа. Во контекст на Извештајот од ревизијата, Државната ревизија, знаете дека беше побарано ревизија комплет и на претходното четиригодишно работење пред да дојдам! Но, ете по некоја чудна случајност е опфатена само 2022 година, од Вас познати или непознати причини не знам... и мене не ми е јасно. Но, воедно ако го имате Извештајот од записникот на ревизорската куќа, на државната односно ревизија... ќе видите дека се однесува на сите години наназад, забелешки и грешки, ако е 2022 година. Значи огромен број од неправилностите се забележани наназад 5, 6, 8 и 9 години. Верувајте! Еве конкретно и зградава каде што ја одржуваме седницава, знаете дека е предмет на забелешка... на... точка од ревизијата. Значи, тоа се однесува за долги години наназад непреземени или неправилно толкувани закони.

Веднаш пристапивме кон корекции, деталите околу бројки ќе бидат како што побаравте, писмено ќе се произнесам, сигурно! И она што јас го коментирав тоа е во моментот на преземање на долгови, односно обврски, е од денот на моето настапување во Општината, преземањето на функцијата Градоначалник. А тековно, со развојни програми се разбира, нозете ги пуштаме онолку колку што ни е долга чергата! Ова е половина од мојот мандат, што јас... ова можеме да го дискутираме кога ќе ми завршува мандатот, дали ќе имам храброст или да не речам нискост да оставам на некој иден Градоначалник толкава сметка! Тоа е... Ќе бидете писмено за детали известени, сигурно. Конкретно дека спомнавте, каде е кружниот тек? Пред два дена го добиле изведувачот којшто на тендер е избран, сообраќајниот режим од Битола и веќе од денес може да се активира и воведот. Единствена причина за каснењето беше неодговорот или каснењето на извештај или корекција на сообраќајниот режим од СВР или УВР Битола... не знам каде е... Тоа е... Ви благодарам.

ДЕЈАН ПРОДАНОСКИ:

Ви благодарам. Повелете г-дине Мариновски.

НИКОЛЧЕ МАРИНОВСКИ:

Градоначалник благодарам. Не дека јас прашував за раскрсницата, мене ми е јасно како оди процедурата. Но, јас коментирав во делот на Вашиот, да речам фејсбук статус бидејќи таму тврдите дека ние, циркусантите од СДСМ даваме крива призма на работите како се! Вие сте го ветиле во тој фејсбук- статус дека на... до 31-ви ќе имаме почната сала во ООУ” Блаже Конески”, не е почната. Немаме мајстор овде на раскрсницата денес. Значи, Вие сте дале крива призма на работите, не ние... И како да Ви кажам, на крајот на денот и Вие сте на сите нас Градоначалник... Јас мојот Градоначалник со ваков фејсбук- статус да навредува советници не го гледам! Искрено да кажам... Не го гледам... Зошто, кога бевме овде? Можевте да ни кажете... Ако Ви личиме на циркусанти, тогаш работата на нашиот совет овде кај што сме е циркус. Благодарам!

ДЕЈАН ПРОДАНОСКИ:

Ви благодарам! Повелете г-дине Китаноски.

АЛЕКСАНДАР КИТАНОСКИ: советничко прашање

Колегата Мариновски, му го заборави инклузивното игралиште во Паркот на револуцијата и тоа беше до Нова година, да, требаше да почни, добро... Почитуван Градоначалник, на денешнава седница ќе Ви поставам две советнички прашања... Првото советничко прашање ми е околу субвенционираниот превоз, за жителите од населените места за кои Советот на Општина Прилеп донесе Одлука и од почетокот на месец Септември веројатно се обраќаат линиите за кои ние како советници гласавме, значи се работи за линиите од населените места до Прилеп и обратно. Вие во тој период почитуван Градоначалник искажавте загриженост и дадовте цврсто ветување дека од Септември месец, ќе почни превозот односно субвенционираниот превоз за жителите од овие населени места. Прашањето ми е конкретно, бидејќи реализиравте многу ветувања еве и за ова ветување... Кои линии се обраќаат? Кон кои населени места? Дали се задоволни жителите од овие населени места во изминативе 4 месеци? Колкава е бројката на жители кои патуваат? И дали субвенционирањето на овој линиски превоз ќе почни и во наредната година? Како се одвива еве во овие 4 месеци? Одговорете ми. Второто прашање почитуван Градоначалник, се однесува на состојбата и ситуациите коишто се случуваат во јавните претпријатија. Знаеме дека оваа состојба во градот, во сите јавни претпријатија е катастрофална. Одговорноста за ваквата состојба во јавните претпријатија е на директорите, а пред сѐ и Ваша почитуван Градоначалник, како лице кое ги менува раководителите односно директорите на овие јавни претпријатија. Директорот на јавното претпријатие “Енерго Прилеп” го напушти бродот, си даде оставка од директорската функција. До овој момент Вие немате таму назначено директор и за жал нема директор којшто ќе ја реализира Вашата визија околу ова јавно претпријатие. Дискутиравме претходната година за состојбата со ова јавно претпријатие. Следуваше почитуван Градоначалник разрешување на Директорот на јавното претпријатие за просторно и урбанистичко планирање и назначување на нов директор. Кој е следен ќе се запрашаме, а веројатно за брзо време веројатно и тоа ќе се случи. Прашањето се однесува конкретно околу назначувањето на Директорот на јавното претпријатие за просторно и урбанистичко планирање. Дали знаете и дали истово лице има активна кривична пријава за работењето односно претходното директорување во ова јавно претпријатие? Знаеме дека истото лице во неколку наврати беше и Раководител овде на Сектор урбанизам, 2-3 пати го враќавте, заминуваше, па последно еве од пред неполн месец го назначивте за Директор на ова јавно претпријатие. Во делот на неговото директорување во ова јавно претпријатие, дали сметате дека постои конфликт на интерес во неговото работење бидејќи на изработените планови од фирмата на неговиот син, ќе се појавува надзор или ќе врши ревизија јавното претпријатие за просторни и урбанистички планови? Додека пак обратно, на изработените планови од јавното претпријатие за просторно и урбанистичко планирање, надзор или ревизија ќе врши приватната фирма на неговиот син... Каква ќе биди релацијата помеѓу ова јавно претпријатие и оваа проектантска фирма? Ви благодарам.

ДЕЈАН ПРОДАНОСКИ:

Благодарам г-дине Китаноски! Повелете Градоначалник со одговор.

БОРЧЕ ЈОВЧЕСКИ-Градоначалник на ЕЛС Општина Прилеп:

Почитуван советник Китаноски, Ви честитам и навистина е за восхит загриженоста за превозот на жителите на тие населени места, коишто навистина маки мачат како да стасаат до градот односно до центарот, на пазар и на административни и други институции коишто многу им значат! Ја гледам загриженоста Ваша, ја допревте дури до тој момент кај што ги изолиравте и од пристап и од железница, со нередовни линии, со упропастување на железницата односно сѐ она коешто треба да го краси едно населено место, еден почитуван граѓанин на нашата Општина да дојди до дестинација каде што им е потребна! А за проблемот со автобуски линии, се однесуваше со каснењето заради изготвување на програма и некомпатибилност на обезбедување на школскиот превоз и која агенција може да си го оствари правото да учествува, да тендерира и за меѓулиниски превоз... Инаку повторно ќе кажам, ја гледам загриженоста Ваша, ама прескокнавте да кажете до каде дојдоа државна железница за да им обезбеди барем на линијата Тројкрсти-Чепигово, знаете која линија, запознати сте, коишто немаат ниту основни елементарни превозни средства! Ќе имаат, сигурно ќе имаат, длабоко работевме, се консултиравме и со други општини коишто го имаат истиот проблем. Дури имаме и варијанта каде што во најбрзо време се очекуваат уште 2-3 возила на јавното претпријатие ПУП коишто ќе бидат обезбедени за да го пополнат и без да имаме удел во тендерирање на такви линии. Навистина можеби е задоцнето, во Септември сум го кажал тоа и добро паметам што сум кажал, воедно и сакав да Ве потсетам што сте кажале за моето вулгарно обраќање, дали сум сметал дека се работи за циркусанство кога бев наречен истиот ден Мариновски, Зоне Побегуља, така некој термин имало... пренесено ми е, жалам што не сум бил присутен тој ден, сигурно од оправдани причини! Но, не прескокнувајте да кажете што е она што е зборнато од оваа говорница... мислам дека заслужува извинување и такво обраќање до мене. А инаку, за второто прашање на советникот Китаноски, промените на директор односно раководител на јавното претпријатие за планирање, урбанистичко и проектирање, јас мислам дека не е никаква грешка што е донесен исто така докажан и искусен раководител којшто во годините наназад и го формирал и покажал големи успеси во реализирање на проекти, на проектирање односно... и имплементирање на тие проекти во нашата Општина. А во врска со неговото минато, не знам дали имате прецизни информации од полиција или дали се водени кривични постапки... Сигурно е проверено или дали има услови за непотизам да прогласите... Ние имавме и Премиер за кого имавме кривични пријави, па остана Премиер. Ве молам, за тоа не се задржувајте, има институции коишто треба да го проверат тоа. Благодарам.

ДЕЈАН ПРОДАНОСКИ:

Ви благодарам! Повелете г-дине Китаноски.

АЛЕКСАНДАР КИТАНОСКИ:

Кога спомнувате и премиери, поранешниот премиер Ваш, поранешен, во ѓепек, ја спакува и замина. Останатите се сите тука. И да се држиме околу прашањето почитуван Градоначалник, значи не беше прашањето ни за железница, ни за премиери, дискутиравме околу превозот... Колегата Ржаникоски на предлог од Вашата советничка група... овој предлог беше за субвенционираниот превоз за линиите од населените места. Значи Ве прашав има или нема? Вие се фативте за железницата... Ова го реализиравте? Има претходните 4 месеци, се обраќаат возилата? Задоволни се жителите од тие населени места? Загриженоста не е само моја. Нема потреба мене да ми се заблагодарувате. И Ваша е... Ваше е ветување. Вие еден превоз не можете да организирате... 4 месеци поминаа, во Март месец, Април ја донесовме таа Одлука. А конкретно околу состојбата во ПУП, времињата ќе покажат понатаму како ќе се одвиваат работите околу изработка, ревизии и дали има судир на интереси или нема судир на интереси. А се надевам еве околу набавката на автобусите, ја поздравувам таа одлука, очекувам еве бидејќи кажавте од говорница, во наредниот период да ги обезбедите. Ви благодарам!

ДЕЈАН ПРОДАНОСКИ:

Ви благодарам! Повелете г-ѓо Симоноска.

МАРИЈА СИМОНОСКА: советничко прашање

Почитуван Претседателе, почитуван Градоначалник, почитувани колеги советници и останати присутни. Почитуван Градоначалник имам прашање до Вас, односно и граѓаните прашуваат, до каде е постапката за репроценка на имотот? Бидејќи граѓаните сѐ уште, поголем дел од граѓаните немаат добиено решение за наплата на данокот... Дали имате некаков процент до каде е тоа извршување и кога би завршило? Дали имате информација да одговорите? И исто така, немам добиено... на прашање... коешто го имав поставено на 32-ра седница. Тоа прашање е исто од граѓаните... Станува збор за пријавување на дефекти, улично осветлување. Телефонскиот број којшто е на официјалната страна на Општина Прилеп не функционира. Па, дали, еве кажете, бидејќи и писмено немав одговор, а граѓаните прашуваат како тоа да го... да му се каже, каде да се обраќаат. Дури и ако треба телефонот ставете го на официјалната страна.

ДЕЈАН ПРОДАНОСКИ:

Ви благодарам. Повелете Градоначалник.

БОРЧЕ ЈОВЧЕСКИ-Градоначалник на ЕЛС Општина Прилеп:

Во однос на првото прашање, одговорно тврдам дека репроценката без прекин се одвива! Колкав е процентот можам да проверам и писмено ќе Ви доставам во проценти колку е реализиран. Бидете сигурни дека тоа е во интерес и на Општината, на плаќањето и сѐ она што оди во приход. А во однос на второто прашање, мислам дека доволно е со лажна претстава дека градот не ни е осветлен, дека не е рехабилитиран и оштетени осветлувања, доволно е... зборуваме дека телефонот не работи за пријавување за осветлување? Така Ве сфатив... ако Ве цитирам добро. Ве интересира само зошто не постои добар контакт или дека не можат конкретно за тие прашања да дојдат? Јас тврдам дека од тој тип на прашања... можеби за друг тип на прашање би ги интересирало, ама не веќе за осветлувањето. Доволно е да излеземе, еднаш да се вратиме од Битола или на влезот во Прилеп, еднаш бидете реални дали е осветлен тој влез? Што треба да чекаме да се случат 1000 сообраќајќи, да загини човечки невин живот? Три пати се обраќаме до агенцијата односно за државни патишта, одржување... глувонеми се! Таму да видите дали телефонскиот број е пристапен и дали некој воопшто крева. Јас три пати лично се имам обратено! И еднаш појдов да го побарам и директорот. Рустеми мислам дека се вика, не остварив контакт... Да го замолам во интерес на градот! И Ве молам дајте како граѓани на овој град да ги видиме аномалиите и проблемите. Знаете од кога не работи осветлувањето на тој влез? Да не отворам друга тема. Ве молам. И јас сум граѓанин на овој град, еве би Ве прашал како советничка група којашто од таа проминенција ете доаѓа. Зошто не преземате за безбедноста на мојот град и Ваш град?

ДЕЈАН ПРОДАНОСКИ:

Ви благодарам. Повелете г-ѓо Симоноска.

МАРИЈА СИМОНОСКА:

Почитуван Градоначалник, јас се извинувам ако можеби недобро го формулирав прашањето или имаше недоразбирање... Прашањето е, граѓани, општо значи за било која улица или промена и да светат останатите светла, една ламба да не свети, се пријавува дефект за тоа светло. Меѓутоа, за да го пријават тој проблем или тој дефект, којшто е ставен контакт телефонот на официјалната страна, не функционира. Ова е од граѓани. Значи јас во моментот не разговарав зошто е проблемот со осветлувањето, тоа не ми беше ниту прашањето... туку, кој е контакт телефонот за пријавување дефекти од страна на граѓаните? Се надевам дека сега можеби е појасно прашањето. Јас воопшто не ни отворав проблем и дискусија за осветлувањето. Ви благодарам.

ДЕЈАН ПРОДАНОСКИ:

Ви благодарам.

Дали некој друг има советничко прашање? Добро. Предлагам да преминеме со работа под однос на точките од дневниот ред...

По првата точка од дневниот ред:

 Буџет на Општина Прилеп за 2024 година.

Пред да отворам претрес ја повикувам Претседателката на Комисијата за финансирање и буџет г-ѓа Ирена Стерјовска-Локвенец да го поднесе Извештајот по однос на оваа точка! Повелете г-ѓо Стерјовска-Локвенец.

ИРЕНА СТЕРЈОВСКА-ЛОКВЕНЕЦ:

Благодарам Претседателе. Почитуван Градоначалник, колеги советници, Комисијата за финансирање и буџет одржа седница каде што на дневен ред беше разгледан Предлог-буџетот на Општина Прилеп за 2024 година. На самата комисија раководителот на секторот за финансии, детално преку презентација го образложи буџетот за 2024 година којашто оваа 2024 година е во висина од 1 684 300 000 денари. Комисијата за финансирање и буџет на којашто отворивме дебата и разгледувавме повеќе точки коишто ги опфаќа овој буџет, предлагаме денес советот да го усвои, со 4 гласови ЗА и 1 глас ПРОТИВ.

Исто така, на самата Комисија беа доставени и амандмани од страна на колегите советници од страна на советничката група на СДСМ и нивната коалиција.

Амандман број 1 поднесен од колегата Дарко Герамитчиоски којшто се однесува на... во програмата Н10 основно образование, ставка 423 материјали и ситен инвентар, потставка 423410 прехранбени продукти и пијалаци, да се алоцираат 20 000 000 денари за обезбедување на оброк за учениците од прво до петто одделение од основните училишта на територијата на Општина Прилеп за 2024 година, а средствата да се алоцираат и дообезбедат од програмата Н00 Општинска администрација или ставка привремени вработувања во износ од 15 000 000 денари и 5 000 000 денари од програмата Ф10 Урбанистичко планирање или изработка на просторни и урбанистички планови. На тој начин средствата првично предвидени за двете горенаведени програми пропорционално да се намалат. Ова е амандманот од колегата Дарко Герамитчиоски, којшто е одбиен од страна на раководителот на Секторот за финансирање и буџет.

Друг амандман којшто го разгледавме, а пристигна од страна на колегата Александар Ѓорѓиоски, а тоа е во делот на буџетот на расходи по потпрограми, предлага од програмата Н00 Општинска администрација, повторно конто привремени вработувања, да се повлечат 4 000 000 денари од предвидените 18 000 000 денари, истите да бидат пренаменети во програмата ЕА0 Капитални трошоци на општината односно конто 481 градежни објекти за пренамена на некој од постоечките имоти на Општина Прилеп, во Младински Центар во Општина Прилеп.

Друг амандман поднесен исто така од колегата Александар Ѓорѓиоски, се однесува на следното, од програмата Општинска администрација од конто повторно привремени вработувања, предлага да се намали за 4 000 000 денари и истите да се пренаменат во програмата Л00 Спорт и рекреација за трансфери до спортски клубови односно износот од 5 000 000 денари да биде зголемен на 9 000 000 денари.

Амандман којшто стигна од Марија Симоноска, предлага од програмата К40 Културни манифестации и творештва и други трансфери во износ од 2 000 000 денари, со овој амандман износот да се намали за 40 000 денари со што би се додало дополнителна ставка, Манифестација “Зборот на Конески” во износ од 40 000 денари.

Амандман којшто пристигна од колегата Александар Китаноски, во делот на буџетот на расходи по потпрограми, ги предлага следните измени, билансот на расходи во програма Е00 Општинска администрација повторно привремени вработувања да се намали за 15 000 000 денари ова конто, коешто е 18 000 000 денари, да се намали на 15 000 000 денари и да се алоцираат во програмата А00 Совет на Општина Прилеп во билансот на расходи, да се алоцираат средствата од 15 000 000 денари разни трансфери. Предлага со овие средства да се овозможи доделување на финансиска помош на пензионери кои се жители на Општина Прилеп.

Исто така амандман којшто стаса од колегата Николче Мариновски и предлага од програмата Е00 Општинска администрација повторно привремени вработувања да се намали за 6 000 000 денари и истите да бидат пренаменети во програмата ЕА0 Капитални трошоци на Општината, купување... поточна ставка, купување на информатичка и видео-опрема. Образложението е за безбеден град по примерот на други општини, видео-надзор.

Овие амандмани се одбиени од страна на раководителот на секторот за финансии и буџет, исто така и од Комисијата за финансирање и буџет, од советниците не се поддржани!

Беше пристигнат и амандман од Николче Мариновски којшто се однесува на следното, од програмата Е00 Општинска администрација, ставка привремени вработувања да биде намалена за 100 000 денари и истите да бидат пренаменети во програма Р10 Заштита на животна средина, да се отвори ново конто, трансфери до Здруженија на граѓани и фондации. Образложението е: со овие средства се предвидува поддршка на проектот на Ротари клуб-Прилеп и Пакомак за рециклирање на отпад, пластични шишиња, со тоа што Општина Прилеп ќе субвенционира по 1 зелен поен или 0,5 денари за едно рециклирано шише во вендинг машините на Пакомак на територијата на град Прилеп. Комисијата за финансирање и буџет и секторот за финансии го прифати овој амандман да биди вграден понатаму во буџетот на Општина Прилеп. Благодарам.

ДЕЈАН ПРОДАНОСКИ:

Ви благодарам за извештајот. Повелете Градоначалник со излагање околу буџетот.

БОРЧЕ ЈОВЧЕСКИ-Градоначалник на ЕЛС Општина Прилеп:

Почитуван Претседател на Совет на Општина Прилеп, почитувани советници, согласно на законските овластувања и надлежностите, во својство на предлагач Ви го доставувам Предлог-буџетот на Општина Прилеп за 2024 година, на Ваше понатамошно се разбира разгледување и освојување.

Правна рамка од којашто се водевме при изготвување на Предлогот-буџетот на Општина Прилеп за 2024 година се Законот за буџетите, Законот за финансирање на единиците на Локалната самоуправа, додека појдовни основи за утврдување на буџетските лимити на билансот на приходи и расходи се следните: Насоките за подготовка на буџетите на единиците на локална самоуправа за 2024 во кој се дадени максималниот износ на сопствени приходи на основниот буџет, дотацијата за ДДВ и дотациите за пренесените надлежности од областа на образованието, социјална заштита, култура и противпожарна заштита. Анализа на остварувањето на приходите за буџетот за 2020, 2021 и 2022 година, согласно на Законот за финансирање на единиците за локална самоуправа и анализата за периодот Јануари-Ноември 2023 година. Фискално прилагодување кое ќе резултира со одржување на буџетска рамнотежа во текот на целата финансиска година, фискална година се извинувам... проектирање и остварување на оптимално ниво на приходи, проектирање на расходи кои ќе обезбедат рационално и наменско користење на средствата и натамошно зајакнување на контролата на потрошувачката на буџетските средства. Вкупните приходи во Предлог-буџетот во Општина Прилеп и двата предлог амандмани за 2024 година, се проектираат на 1 774 987 000 денари, приближно 1 775 000 000 денари, што во споредба со буџетот за 2023 бележат раст за 253 000 000 денари и се планира да се остварат во следните категории на приходи: најголемо е учеството на приходите од дотациите со планиран вкупен износ 994 000 000 денари, капиталните приходи со 46,5 милиони денари, даночните приходи со 283 000 000 денари, неданочните приходи со 114,5 милиони денари, трансферите со 164 000 000 денари, приходи од донации со учество од 21,4 милиони денари и пренесени вишоци, депозит со 152 000 000 денари. Приходите на основниот буџет за 2024 година коишто се проектирани во износ од 606,4 милиони денари во споредба со буџетот за 2023 година, со вториот ребаланс проектиран на износ од 528,5 милиони денари, покажуваат зголемување за 80 000 000 денари односно 14,7%. Планираните приходи во билансот на приходи од основниот буџет се базираат врз приходите на основ на донации од персонален данок во планиран износ од 26,5 милиони денари, уствари даноци, се извинувам, не донации... лапсус. И даноците на имот во планиран износ од 87 000 000 денари кој го базираме врз данокот на промет на недвижности и права и облогот од данок на имот и правни и физички лица. Даноците на специфични услуги во планиран износ од 153,5 милиони денари, базирано врз надоместокот на уредување на градежното земјиште, комуналната такса за одржување на јавното осветлување, комуналната такса за фирмарина, комунална такса за користење на простор пред деловни простори, такси за користење на дозволи за вршење дејност во планиран износ од 15,8 милиони денари кое го базираме врз надоместокот за одржување на јавна чистота. Неданочните приходи во планиран износ од 6,8 милиони денари кое го базираме врз административните такси за списи и дејствија кај органите на Општината, премиите од Каско осигурување, неданочните приходи и приходите од закупнина на општинскиот имот. Капиталните приходи во планиран износ од 46,5 милиони денари, кое го базираме врз приходите од приходи од продажба на градежно неизградено земјиште, приходи од концесиски надоместоци, надоместок за утврдување на правен статус на бесправно изградени објекти, трансфери и даноци, во планиран износ од 163,7 милиони денари кое го базираме врз дотација на општината од приходи од ДДВ, трансфери од јавното претпријатие за патишта на РМ и трансфери од Агенцијата за финансиска поддршка во земјоделието и руралниот развој и планиран депозит, пренесен вишок на приходи во износ од 106,6 милиони денари. Врз основа на овие претпоставки ја базираме проекцијата на приходи на основниот буџет за 2024 година при што цениме дека е реален и остварлив. Вкупните расходи во Предлог-буџетот на Општина Прилеп за 2024 година се проектираат на 1 774 987 000 денари, што во споредба со буџетот за 2023 бележат тренд од раст за 16,7%. Од вака проектираните расходи за 2024 година за финансирање на надлежностите од локално ниво, се планираат следните расходи: за финансирање на основното и средно образование се планираат расходи во вкупен износ од 919 000 000 денари, за финансирање на социјална заштита на деца и стари лица се планираат расходи во вкупен износ од 204 000 000 денари, за финансирање на градска библиотека се планираат расходи во износ од 13,5 милиони денари, за финансирање на противпожарна заштита се планираат расходи во износ од 25,8 милиони денари. Билансот на расходи на основниот буџет за 2024 година проектиран е во износ од 606,4 милиони денари. Со учеството на капиталните расходи во износ од 263,7 милиони денари или 43,49%, основниот буџет за 2024 година има исклучиво развоен карактер. При планирањето на капиталните програми и проекти направена е максимална диверзификација на капиталните расходи со цел инкорпорирање на голем број на предлози и барања на месните, урбани заедници, невладиниот сектор и бизнис секторот. Капитални проекти и програми на кои во буџетот за 2024 година им даваме приоритет се следните: 123,6 милиони денари наменети се за изградба и реконструкција на улици и локални патишта на територијата на Општина Прилеп и изградба на кружни текови во градот, изградба и реконструкција на тротоари и пешачки патеки, зимско одржување и заштита и за одржување на хоризонтална и вертикална сигнализација на патишта на територијата на Општина Прилеп. 90 000 000 денари наменети се за изградба за фабриката за рециклирање на отпад. 47,1 милион денари за изградба на градинка во населба Точила, тоа е ратата... 31 000 000 денари за изградба и одржување на паркови и зелени површини и одржување на јавната чистота. 34 000 000 денари наменети се за изградба, реконструкција и одржување на јавното осветлување и трошоци за потрошена електрична енергија, 35 000 000 денари наменети се за урбанистичко планирање, 5,5 милиони денари за изградба на системи за водоснабдување, фекална и атмосферска канализација. 2,4 милиони денари за изработка на проектна документација од нискоградба и високоградба за потребите на општината. Во буџетот за 2024 година извршивме алокација на средства за борба против загадувањето на животната средина и амбиенталниот воздух во износ од 2 000 000 денари со коишто ќе субвенционираме набавка на велосипеди. Распределбата на овие средства ќе се реализира преку Програма усвоена од Советот на општината. За поддршка на спортот и физичката култура планирани се 5 500 000 денари. Буџетската поддршка за финансиската стабилност и ликвидност на јавните комунални претпријатија е во вкупен износ од 25 000 000 денари од кои за субвенционирање на годишните оперативни планови на ЈП за ПУП планирани се 4 000 000 денари, јавното комунално претпријатие “Комуналец” планирани се 20 000 000 денари, јавното комунално претпријатие “Пазари” планирани се 1 000 000 денари. Со реализирањето на капиталните расходи од буџетот за 2024 година во бизнис секторот ќе бидат вратени приближно 4,3 милиони евра што според нас ќе даде дополнителен импулс за заживување на локалната економија. Со сите овие зафати во комуналната инфраструктура правиме напори да се подобри квалитетот на живеење во нашата општина, а граѓаните како даночни обврзници да го почувствуваат бенефитот од редовното плаќање на даноците на имот и комунални такси односно да ја почувствуваат локалната самоуправа како нивни сервис!

Јас воедно би Ве замолил доколку би ми дале 15 минути, Претседателе, да дадам отчет односно извештај за сработеното во последните 2 години, мислам последните, тековните коишто од мојот мандат е преземена локалната самоуправа.

Мораме да признаеме, Прилеп се промени во изминатите две години. Во духот на вистината, Прилеп за овие две години и покрај енергетската и економската криза кои не смееме да ги забораваме како кочница во развојот на нашиот град, реализира безброј проекти од витално значење на градот и населените места.

Како локална самоуправа:

* ја подобривме патната инфраструктура во градот и населените места,
* придонесовме со изградба на нови паркови и игралишта,
* извршивме обнова и реконструкција на детски игралишта и спортски терени,
* се создадоа услови за почиста животна средина со редовно чистење на депониите и градежниот шут, речните корита,
* со редовно подигнување на сметот од домаќинствата, чистење на коритото од градската река по поплавите,
* со ефикасното справување со пожарите,
* со грижата за младите,
* стимулации за поголема популација и поквалитетна едукација,
* со подобрување на условите за живеење на лицата од третата доба,
* со субвенционирање на бесплатен градски превоз, со институционална и вонинституционална грижа,
* и многу други проекти поврзани со општествено - културно живеење во Прилеп.

Точноста на зборовите се мери со содржината на секојдневието. Затоа ќе споделам, за две години работа на локалната самоуправа и со моето преземање на функцијата Градоначалник на Општина Прилеп инвестиравме... се разбира ќе ги користам и зборовите на советникот Мариновски, дека 50 милиони денари опфаќаат подобрувањата, односно во основните и средните училишта, за коишто огромен удел зема и локалната самоуправа. Со Вашите се разбира Одлуки на Совет. Сите проекти кои основните и средните училишта ги реализираа, како во градот, така и во населените места, за поквалитетно образование и подобри услови за учење на нашите деца.

Според потребите на училиштата, направени се реконструкции и рехабилитации на: училници, ходници, тоалети, кабинети, канцеларии, спортски сали и спортски игралишта, исто така поставени се образовни помагала-смарт табли, хортикултурно и партерно уредување на дворовите, набавени се компјутери, телевизори, извршени се адаптации на неискористени простории, адаптирани сензорни соби ...

Овие инфраструктурни уредувања и тековни активности кои ги реализираа училиштата за подобрување на условите за работа и одвивање на наставно-образовниот процес, се суштински важни за квалитетно образование во Општина Прилеп. И, ние тоа го направивме и продолжуваме да го правиме во интерес на иднината, во интерес на децата.

Оваа година имавме огромен и капитален проект за рехабилитирање и асфалтирање на 80 000 м² улици и патишта со вредност од 120 000 000 денари, за подобра патна инфраструктура во Општина Прилеп, затоа што без квалитетни патишта и улици нема добра комуникација. Во голем дел од тие улици не беше инвестирано повеќе од 30-40 години.

Работиме на проектот за поставување фотоволтаици, систем за топла вода на Домот за стари лица „Киро Крстески-Платник“. Проект од 7 милиони денари издејствуван преку Пелагонискиот плански регион и Министерството за локална самоуправа.

 За заштита на животната средина обезбедивме 1,5 милиони евра за изградба на фабрика за рециклирање на отпад во општина Прилеп на самиот крај од оваа година. Приоритет во реализирањето на овој проект е секундарната селекција на отпад, кој значи многу во заштитата на животната средина, здравјето на населението, развојот на зелената економија.

Исчистивме над 1000 м² мешан комунален отпад и градежен шут од дивите депонии, а само од речното корито после поплавите, извадивме околу 4 000 м3 тиња и отпад.

За првпат после многу години исчистивме и дел од речното корито со механизација, за што беа потрошени 3 милиони денари.

Но, ова се само дел од проектите поврзани со животната средина:

Исто така заедно со Советот на Општина Прилеп и ЈКП “Комуналец” насадивме близу 5 000 садници во околината на Прилеп.

Набавивме специјално возило за транспорт на заловени бездомни кучиња, како и цистерна за перење и одржување на улиците.

Но, водата за пиење, несомнено, е клучна за животот на населението. Прилеп знае да се бори за секоја капка вода и знае дека водата треба да се штеди.

За заштеда на водата преку Јавното претпријатие “Водовод и Канализација” вложивме 7 000 000 денари и воведовме SCADA систем, со што добивме дваесет и четири часовна водоснабденост секој ден, мониторинг на водоснабдувањето во Општина Прилеп. Реконструиравме 540 метри водоводна мрежа и изработивме нови канализациони мрежи, во должина од 230 метри.

Започнавме и со градежните активности, на Манастирот Трескавец, долгоочекуван проект, каде се гради водовод, за којшто Општина Прилеп издвои 3 000 000 денари.

Но, Прилеп, почитувани, не е надвор од македонските и европските случувања. И тој го носи товарот на ова време-невреме, го носи својот товар на проблеми кои ние како локална самоуправа секојдневно ги решаваме во интерес на граѓаните.

Заедно со Претседателот на Советот и советничката група донесовме низа мерки за ублажување и заштита на стандардот на нашите сограѓани од сиромаштијата, енергетската и економската криза.

За помош на родителите од оваа 2023/2024 учебна година, со Одлука на Совет на Општина Прилеп, за прв пат, 664 првачиња од основните училишта од Општина Прилеп добиваат бесплатен оброк. За таа цел од буџетот на општината издвоивме 3 милиони и 800 илјади денари.

Од оваа академска, 2023/2024 година, за 20 најдобри студенти и за социјално ранливи категории на студенти од Општина Прилеп, обезбедивме стипендија на што сме посебно горди!

Доделивме и финансиска поддршка и за наградените средношколци и основци на меѓународни и државни натпревари, за што им беа доделени преку финансиски ваучери 500 000 денари на 144 наградени ученици.

Ги поттикнавме да учат, да се надоградуваат и да впиваат нови знаења.

За прв пат воведовме еднократна финансиска помош за секое новороденче во општина Прилеп, во висина од 6 000 денари.

Воведовме бесплатен јавен градски превоз за пензионери со ниски примања, кој го користат засега 1 000 пензионери и го спроведовме проектот за вонинституционално згрижување на лицата од третата доба.

Помогнавме со 1 200 000 денари парична помош на околу 200 ранливи категории семејства, а исто така субвенциониравме и 400 граѓани за набавка на велосипеди, со што се грижиме за чиста и здрава животна средина.

Јавната општинска установа детски градинки „Наша Иднина“ набави ново возило за транспорт на храна за нашите најмали, децата, кои се згрижени во детските градинки.

Ја доизградивме детската градинка во населбата Точила којашто за многу скоро започнува со работа и ќе згрижи околу 250 дечиња.

Но, во сите овие активности и реализирани проекти, се обидуваме да ги вратиме претходно направените долгови.

Со одговорно и чесно работење, после две години Локална власт, успеавме вкупно преземените обврски од 292 562 164 денари, од крајот на 2021 година, да ги намалиме на само 47 085 000 денари, во овој момент! Едноставно кажано, нашата Општина Прилеп којашто со моето преземање на функцијата Градоначалник имаше скоро 5 милиони евра... сега изнесуваат нешто помалку од 800 илјади евра.

Повторно ќе надоврзам дека и проектите кои се за 2024 и 2025, нема да го надминат ни половина од затекнатото. А зборуваме за мандат... од половина мандат... Имајте го во предвид, не го оставам мандатот со таа висина на средства. Без разлика што се двегодишни или тригодишни развојни програми.

Во меѓувреме реализиравме огромен број на проекти, а сигурен сум дека во иднина ќе имаме можност да реализираме уште повеќе и со тоа да ги подобриме условите за живот на сите прилепчани.

Ова е само уште еден факт дека со доаѓањето на ВМРО-ДПМНЕ на власт, Општина Прилеп со сигурност се враќа на вистинските патеки за успешно менаџирање на локалната власт. Иако оставена во милионски долгови од времето на претходната локална власт предводена од СДСМ, сега Општина Прилеп, по само две години, претставува успешен пример за квалитетно локално управување, што нѐ прави една од 10-те најуспешни општини во Република Македонија, во делот со предизвиците поврзани со капацитетот за управување со јавните финансии. Ова беше и докажано преку јавно признание од Обединетите нации врз основа на темелно истражување во 2022 година на сите општини во Република Македонија, според којашто Прилеп има одлична оценка за финансиското работење. Така и ќе продолжиме, затоа што довербата на граѓаните ни е доверена нам!

Тука, несомнено е важно да се потенцира и поддршката на младите и промоцијата на спортот и културата, не е само како наша обврска, туку и како наше огромно задоволство, за подигнување на здрава млада популација. Во таа насока, во овие две години, значително го подобривме културното живеење во градот и се обидуваме да придонесеме за поквалитетно спортско активирање на младите, со подобрување на условите за спортување и финансирање во спортот.

За поддршка на културни манифестации и настани Општина Прилеп во овие две години издвои околу 9 000 000 денари и покрај постоечките: Карневалот Прочка, Фестивалот на народни инструменти и песни Пеце Атанасоски, Мариовско-мегленските средби, Пивофестот, градската слава Св.Никола и многу други, ги воведовме и некои нови манифестации како: „На Василица во Прилеп”, “Од нула до култура“,“Прилеп OUTLET Weekend“-манифестација од економски карактер за поддршка на прилепската чаршија, која ја посетија огромен број на граѓани од Македонија.

За поддршка на спортски манифестации, настани, клубови и здруженија, Општина Прилеп во 2022/2023 издвои над 16 000 000 денари.

И покрај постоечките спортски манифестации, организиравме и нови, како трката „Че трчаме“ којашто се покажа како вистинско спортско освежување на градот.

И, со тоа не застанува нашиот ангажман како Градоначалник и локална власт! Ве уверувам дека и во наредниот период заедно со Претседателот на Советот на Општина Прилеп, советничката група, советниците, сите, директорите на јавните претпријатија и нашите општински училишта ќе продолжиме да работиме совесно и одговорно за нашиот Прилеп.

Буџетот на Општина Прилеп за следната 2024 година е проектиран на околу 29 милиони евра и бележи тренд на раст за 16,7% во споредба со минатата година, со оваа година.

Буџетот за 2024 е развоен и одржлив, и ги има сите карактеристики и компоненти за истовремено да го поддржи развојот, но и да ја обезбеди фискалната одржливост. А, проектирањето на расходите, ќе обезбедат рационално и наменско користење на средствата.

Во Предлог-буџетот за 2024 планирани се средства за поддршка на локалниот економски развој за 2024 година, за субвенционирање на месечните трошоци за вода на социјално ранливите категории на граѓани, за социјална заштита, заштита на децата и здравствена заштита на граѓаните на Општина Прилеп, за обезбедување на оброк за учениците во прво и второ одделение од основните училишта, за доделување на еднократна парична помош за новороденче, за доделување на стипендии на студенти од Општина Прилеп за наредната академска година, за субвенционирање на јавните комунални претпријатија основани од единицата на локалната самоуправа на Општина Прилеп, за спроведување на општите мерки за заштита на населението од заразни болести во 2024 година, за културни манифестации и фестивали, за спортот и спортските манифестации, за одбележување на значајни настани, личности и празници, за доделување на награди за талентирани ученици во основните и средните училишта. За прв пат, за доделување награди за најдобар наставник во одделенска и предметна настава во општинските основни училишта и најдобар наставник во средните општински училишта во Општина Прилеп, како и најдобар воспитувач во детските градини “Наша Иднина”, за стимулирање и за поддржување на работењето на овие профили кои се клучни во развојот на нашите деца. Во насока на развојниот пат на Општина Прилеп, веќе во првите месеци од 2024 година започнуваме со изградба на кружниот тек кај Центарот за култура „Марко Цепенков“, изградбата на катната гаража зад Леоне во центарот на градот, спортската сала во училиштето “Блаже Конески” и ќе продолжиме со нови проекти во патната инфраструктура.

Така ќе ја зaпочнеме новата 2024 година со работа и креирање на поквалитетни услуги за граѓаните!

Се обидуваме, чесно и одговорно, да го направиме Прилеп поубаво место за живеење, соочувајќи се со предизвиците, а не избегнувајќи ги.

Во најдобар прогресивен дух, покажуваме решителност да создаваме, работиме и креираме!

Прилеп со оваа локална власт на ВМРО ДПМНЕ, е на вистинскиот пат, да реализира успешни и конкретни проекти, со кои ќе ги подобриме условите за живот во заедницата, како за сегашните, така и за идните генерации. Преку, взаемна соработка, почит, поддршка и многу работа, на пат сме да создадеме и оставиме дела кои ќе бидат општокорисни и вредни за паметење. Веруваме во нашата енергија, знаење и квалитетно и одговорно работење. Верувам, дека граѓаните на Прилеп знаат кој работи и кој ќе работи во нивни интерес и наредниот период.

Во оваа прилика, за крај, сакам од мое име, како Грдоначалник на Општина Прилеп да Ви ги честитам Новогодишните и Божикните празници и да Ви посакам семејна среќа и успех во Вашата професионална кариера, и во иднина заедно со добробит, разумност и квалитетни решенија, да носиме одлуки во интерес на граѓаните на Прилеп.

А, како лекар искрено сакам да посакам, ако е здравјето најважно, среќата најпотребна, а љубовта неопходна, искрено посакувам тоа да биде дел од Вашиот живот и животот на моите сограѓани во Новата 2024 година! Среќни празници!

ДЕЈАН ПРОДАНОСКИ:

Ви благодарам. Повелете процедурално.

АЛЕКСАНДАР КИТАНОСКИ:

Почитуван Градоначалник, кој го прави циркусот во оваа сала, сега, овде? Од нигде никаде, се дрзнавте на седница за буџет да читате овде од некое ферманче тука, отчет да давате. На претходните седници, имавме ние барања овде за предлог-точки на коишто Вие ќе дадете отчет пред граѓаните. Гледам со големо внимание сите колеги советници го слушаа отчетот. Значи на дневен ред беше предлог-буџетот. Од каде почитуван Претседател сега отчет овде, ферманче? Ниту го имаме како материјал добиено ние отчетот. Го имаше во материјалите некој советник добиено?

ДЕЈАН ПРОДАНОСКИ:

Добро. Ми се обраќате директно, затоа и директно да Ви одговорам. Досега во ниту една дискусија не сум прекинал и не сум Ве спречил и сега Ве молам еве конкретно, каде е процедурава прекршена? Во кој дел е процедурата согласно Деловникот прекршена? Побара збор Градоначалникот да си го објасни тоа што има да го објасни по однос на буџетот... и мислам дека нема прекршување на процедурата. Вашево јавување сега воопшто не е согласно Деловникот за работа!

АЛЕКСАНДАР КИТАНОСКИ:

Со оглед на... Еве... Процедурално... Бидејќи овој отчет... Почитуван Претседател, со оглед на тоа што овој отчет Градоначалникот имаше обврска и да најдеше и да собереше храброст пред граѓаните да излези, а не на седница на совет за буџет да го чита овде 5-10 минути, барам отчетот да ни се подели во печатена форма со цел да можеме и ние да го разгледаме, да дискутираме. Кога има тој право да дава образложение тогаш и ние да го видиме... прв пат слушнавме сега еве за овие сработени проекти. Ги има некој добиено материјалите по однос на отчетот? Еве за буџетот имаме материјал. Барам пауза и барам поддршка од 7 советници, отчетот да се испечати и да ни се подели нас на советниците и веројатно Ве интересира и Вас, владејачкото мнозинство... да го добиеме... еве... 5-6 страни, 10 страни е... да го разгледаме, да имаме можност и ние да дискутираме и за отчетот!

ДЕЈАН ПРОДАНОСКИ:

Не Ви ја разбирам забелешката, велите дека треба да биди еве конкретно пред граѓаните, ние ако не...

АЛЕКСАНДАР КИТАНОСКИ:

Еве не беше пред граѓаните!

ДЕЈАН ПРОДАНОСКИ:

Ама ние на кого сме претставници овде колега Китаноски? Кој нѐ бираше нас? И оваа седница зошто ги донесовме овие камерчињава? За кого се тие, за нас, за самите себе си... да си го градиме... не знам, да градиме кариера? Сѐ што е кажано овде е регистрирано, запишано и ставено на Youtube.

АЛЕКСАНДАР КИТАНОСКИ:

Поради тоа требаше почитуваниот Градоначалник да излези пред граѓаните, во текот на месец Ноември-Декември, да го даде отчетот, па да свика средби по урбани, за креирање на буџетот за нареднава година. Такви се и забелешките во ревизорскиот извештај, дека треба поголемо граѓанско учество во креирање на буџетот... отчет, од нигде никаде отчет. Еве ќе си земам за слобода, така дискутираше Градоначалникот, да Ви презентирам што е сработено во тековната 2023 година. Дајте еве барам испечатете го отчетот барем да го имаме како материјал!

ДЕЈАН ПРОДАНОСКИ:

Ве молам од место да не дофрлате.

АЛЕКСАНДАР КИТАНОСКИ:

Излеговте почитуван Градоначалник со овој отчет Вие некаде во јавност, организиравте средби? Ве замолувам барем дајте ни го еве во печатена форма. Нека го умножат, 5-6 страни се, секако ништо не е сработено, лесно е.

ДЕЈАН ПРОДАНОСКИ:

Добро, Вашиот впечаток си е Ваш впечаток, тоа што требаше...

АЛЕКСАНДАР КИТАНОСКИ:

Имам право да го кажам јас мојот впечаток.

ДЕЈАН ПРОДАНОСКИ:

Да, да, во ред е, само не како процедурална забелешка...

 АЛЕКСАНДАР КИТАНОСКИ:

Значи процедурална, бидејќи материјалот на отчетот го немаме добиено, барам да се испечати.

ДЕЈАН ПРОДАНОСКИ:

Ако беше класична точка за отчет сигурно тоа што го баравте на претходните седници ќе беше реализирано. Не било пракса досега Градоначалник да дава отчет.

АЛЕКСАНДАР КИТАНОСКИ:

Баравме, баравме ние, баравме, баравме почитуван Претседател... отчет да има Градоначалникот.

ДЕЈАН ПРОДАНОСКИ:

 До сега не било пракса да се бара отчет од Градоначалник, затоа што одлуките коишто ги носиме се донесени со мнозинство...

АЛЕКСАНДАР КИТАНОСКИ:

Единствен Градоначалник сте почитуван во Македонија којшто не излеговте со отчет пред граѓаните, единствен сте! Сите излегоа, со едно ферманче... ама кај Вас е празно, ако се отвори вака реализирани проекти...

ДЕЈАН ПРОДАНОСКИ:

Ве молам, Ве молам! Беспредметна е процедуралнава забелешка.

АЛЕКСАНДАР КИТАНОСКИ:

Значи барам почитуван Претседател да се консултираме дополнително...

ДЕЈАН ПРОДАНОСКИ:

Пет минути пауза за координација на советничката група на СДСМ.

ПАУЗА

ДЕЈАН ПРОДАНОСКИ:

Колеги Ве молам да продолжиме со работа! Продолжуваме со работа. Раководителот на секторот за финансии со образложението кон Буџетот за 2024 година. Повелете.

ДРАГЕ ЗВЕЗДАКОСКИ-Раководител на Сектор за финансиски прашања во ЕЛС Општина Прилеп:

Сериозни во планирањето и извршувањето на буџетот за оваа година, заклучно со ден 27.12.2023 година, буџетот за периодот 1 Јануари-27 Декември остварил 492 561 704 денари. Кога на тие пари ќе го додадеме и пренесениот вишок којшто го вградивме во планираниот ребаланс од првиот буџет, ребаланс од Јуни месец од 21 557 000 денари, вкупните остварувања на основниот буџет за оваа година се 514 118 704 денари од планираните 529 715 000 или 97,06%. Притоа, исто така заклучно со 27.12.2023 година слободни средства на буџетот на општината со незавршена година за уште 2 буџетски дена, состојбата, крајното салдо е 31 705 776 денари. Ако го имаме во предвид дека во предлог-буџетот што Ви беше доставен планирани се вишок на приходи приходувани во предлог-буџетот од 15 500 000, отприлика околу уште 15-ина милиони можеме да ги приходуваме со првиот нареден ребаланс. И уште податокот дека заклучно со 27.12.2023 година сѐ она што беше дојдено како фактура и ситуации, како преземена обврска, беше прокнижено и на самата седница на комисијата за финансирање и буџет, беше доставена спецификација на обврски коишто обврски заклучно со 27.12.2023 година, изнесуваат 57 640 213 денари. Ако го земеме во предвид податокот од завршната сметка дека Општина Прилеп ја заврши 2022 година, по завршна сметка со пренесени обврски на конто 220 добавувачи во износ од 129 263 264 денари, тоа значи дека оваа година, далеку, далеку е подобрена состојбата со обврските. Притоа, од овие 57 милиони денари, 47 085 000 се кон добавувачот Стентон Градба и 4 400 000 кон добавувачот Топлина. Другите се поситни износи.

Буџетот за 2024 година беше изготвен во стандардна процедура, имајќи го во предвид Законот за финансирање на единиците на локална самоуправа, Законот за буџетите и Насоките за подготовка на буџетот на ЕЛС за 2024 година. Зошто го спомнувам Законот за финансирање на единиците на локална самоуправа? Со последните измени од 01.08.2022 година, одредени членови од тие измени стапуваат во сила од 01.01.2024 година. Тоа се однесува на зголемениот процент на опфат од персоналниот данок на доход, којшто од 01.01.2024 година ќе биде 6%, ќе се трансферира на сметката на буџетот. Исто така, членот 2, одредбата дека 6% од оствареното ДДВ на републичко ниво, ќе биде трансфериран во буџетите на единиците на локална самоуправа, тој член почнува да се применува од 1 Јануари и значително ќе ја зголеми дотацијата за ДДВ односно за персонален данок. Тие се законски измени кои ни одат во прилог, за буџетската 2024 година. Во Насоките за подготовка на буџетот на ЕЛС, од 29 Септември 2023 година, Министерството, односно Министерот за финансии го дава максималниот износ на сопствени приходи на основниот буџет во износ од 345 083 419 денари коишто износ се базира на тригодишен просек на остварување на сопствените приходи на основниот буџет на Општина Прилеп. Кон тој износ при планирањето на буџетот за 2024 година, ја додаваме дотацијата, исто така одредена во насоките од министерството од 136 184 000 денари. Кон вака планираните приходи на основниот буџет, во делот на основниот буџет, ги планираме пренесените вишоци од 15 500 000 од основниот буџет, 1 148 000 денари трансфери од Министерството за транспорт и врски за реализација на проектот “Декада на Роми”. И најново, во делот на основниот буџет, вградени се 90 000 000 денари од Министерството за животна средина за реализација како трансфер, капитален трансфер за реализација на проектот-Фабрика за рециклирање на отпад, кои средства, се планирани и на расходната страна во соодветна програма.

Буџетот на Општина Прилеп се состои од: општ, посебен и развоен дел.

 Општиот дел ги содржи, консолидираниот биланс на приходи, консолидираниот биланс на расходи, билансот на тековно-оперативни расходи, биланс на капитални расходи и функционална класификација на расходи.

Посебниот дел ги содржи: расходите распоредени по корисници и програми, анекси кои се однесуваат на финансиските планови на јавните услуги и образложението кон Буџетот.

Развоен дел на буџетот содржи: план на програми за развој-капитални проекти од областа на инфраструктурата (улици, тротоари, водоснабдување, јавно осветлување, паркови, урбана опрема), итн.

Овој дел од работата Вие како Совет си ја завршивте на 15 Ноември, и така усвоениот развоен дел станува составен дел на Предлог-буџетот односно на буџетот којшто на оваа седница Вие ќе го донесете.

Биланс на приходи на консолидиран буџет. Од онаа презентација што вчера Ви ја доставив преку службите на Општината, има одредени измени односно во овој консолидиран биланс на приходи, вградени се двата амандмани коишто беа изготвени од Секторот за финансиски прашања, тоа е едниот амандман со којшто се вградуваат обезбедените 90 000 000 од проектот со Министерството за животна средина и 687 000 денари во делот на донации којшто ги остварува по барање на СОУ ”Кузман Јосифоски-Питу”. Така да сега билансот на приходи на консолидираниот буџет изнесува 1 774 987 000 денари. Од којшто основниот буџет 606 396 000, самофинансирачки активности 111 057 000, донации 22 575 000, и блок-дотации од 1 034 959 000.

Приходите во делот на буџетот од дотации се следни: основното образование има приходи во износ од 546 113 000 денари. Кон вака доделената дотација од Министерството за образование го вградуваме на приходната страна, дел од вишокот приходи од 2020 година во износ од 28 000 000 денари кој износ е строго наменет за реализација на изградба на спортска сала во ООУ ”Блаже Конески”, којашто ќе се види во делот на расходите на основно образование. Средното образование на располагање има блок дотации од 285 000 000 денари. Кон оваа блок дотација приходуваме пренесен вишок на приходи од 2020 година од 13 000 000 денари. Овде сакам да Ве информирам да знаете дека од 285 000 000 денари блок дотација за средно образование, 249 215 000 денари се само за плати. За материјални трошоци вклучувајќи од струја, вода до превозни услуги, остануваат само 35 875 000 денари. Од тие причини направивме еден напор да дообезбедиме уште 13 000 000 преку пренесените вишоци од 2020 година. Притоа сакам да Ви посочам дека вака обезбедените средства на приходната страна кај средното образование, не се доволни за нормално функционирање во текот на целата година, имајќи во предвид дека оваа година во буџетот има 46 000 000 само за превозни услуги. Значи проблемот ќе биде да обезбедиме средства во делот на превозот кај средното образование.

Култура-Градска библиотека има приходи од дотации во износ од 11 766 000 денари, детските градинки 108 599 000, домовите за стари лица 16 657 000 денари и противпожарната заштита, наменска дотација за плати од 25 824 000 денари којашто покрива само еден дел од потребните средства за плати на вработените во ТППЕ, додека останатите преку 15 000 000 денари се обезбедени од основниот дел од буџетот.

Структура на приходите во Буџетот од самофинансирање. Овие 111 057 000 денари ги остваруваат градинки, старски дом, основни и средни училишта и градска библиотека, од вршење на секојдневните активности.

Структурата е: такси и надоместоци 104 947 000, неданочни приходи овде се приходи од закупнини на објекти кои се во нивна сопственост 2 810 000 и вишоци на приходи од претходна година планираат да пренесат 3 300 000 и воедно и да ги приходуваат со иницијалниот буџет.

Структура на приходите од донации: донации од странство што ги остваруваат основните и средните училишта, претежно преку овие програмите Еразмус +. И тука се 3 704 000 денари проектот за реконструкција на повеќенаменското игралиште кое како Совет го... низ една јавна дебата го реализираме оваа година... односно ќе го пренесеме идната година. И пренесен вишок на приходи од 1 154 000 денари, односно 22 575 000 денари.

Структура на приходите во основниот буџет.
Основниот буџет, своите планирани 606 396 000 денари, ќе ги оствари од: персонален данок на доход 26 500 000, даноци на имот 87 000 000, комунални такси 169 270 000, глоби, такси и дозволи 3 400 000, неданочни приходи 3 410 000, капитални приходи 46 500 000, трансфери во кои влегуваат дотацијата од ДДВ, трансферот кој го очекуваме за проектот-Проекти во 30 населени места од 18 484 000 денари од Агенцијата за финансиска поддршка и нормално трансферот од ЈП за државни патишта. Пренесени вишоци на приходи 106 648 000 денари. Претходно нешто спомнав, значи како е дојдено до пренесени вишоци од 106 648 000 денари. 15 500 000 денари планирани се пренесени вишоци на приходи од основниот буџет, 1 148 000 денари се пренесен вишок на приходи... на посебна сметка за реализација на проект-“Декада на Ромите” и 90 000 000 денари вградени се средствата од Министерство за животна средина, бидејќи тие средства ќе дојдат до крајот на оваа година, односно дали денес или утре ќе дојдат на посебната наменска сметка и тие треба да се приходуваат само како пренесен вишок бидејќи ќе легнат на посебната сметка до 31 Декември. Односно вкупно 606 396 000.

Билансот на расходи на консолидираниот буџет во износ од 1 774 987 000 денари по структура на расходи, најголем дел отпаѓа на плати и надоместоци 978 520 000 денари, во кои се вклучени платите за основно, средно образование, градинки, старски дом, градска библиотека, пожарна, општинска администрација, значи сѐ она на кое... се исплаќа како плата од консолидираниот буџет. Резерви и недефинирани расходи 2 500 000 денари, стоки и услуги 416 131 000 денари, каматни плаќања 200 000 денари, овие се каматни плаќања по втората кредитна линија од заемот со Светска банка, субвенции и трансфери 56 222 000 денари во кој субвенции и трансфери спаѓаат субвенциите и трансферите од основниот буџет, буџет дотации, буџет донации којшто ги реализираат единките корисници. Социјални бенефиции планирани се расходи од 5 100 000 денари во којшто се планирани, исклучиво се планирани овие расходи во делот на основниот буџет од кој 2 500 000 денари се за еднократна парична помош, 2 500 000 денари се исто така за поддршка на новороденчиња и 100 000 денари се социјални трансфери од програмата Родова еднаквост. Капитални расходи со вградување на амандманот број 1, од 173 709 000 денари, зголемени се, односно од 221 564 000 денари зголемени се на 311 564 000 денари само заради тие вградувања на тие 90 000 000 денари. Отплата на главница 4 750 000 денари. Тоа се 2 рати од втората кредитна линија кои стасуваат за наплата во текот на 2024 година.

Структурата на расходите во Буџетот од блок дотации, значи, делот на блок дотации, структурата на расходите во вкупен износ од 1 034 959 000 е следна: најголемиот дел од расходите се планираат во категорија плати и надоместоци односно 853 037 000 денари, додека за стоки и услуги почнувајќи од комунални услуги до други оперативни расходи 136 683 000, субвенции и трансфери 3 280 000 денари. Тоа се претежно трансфери за пензионирање на вработените коишто ќе го остварат своето право на пензионирање во текот на 2024 година. Многу минимално има некое планирање за... непредвидени некои судски постапки. И капитални расходи од 41 959 000 денари во кој најголем дел од овие капитални расходи отпаѓаат планирани расходи 28 000 000 денари за реализација на спортската сала во ООУ “Блаже Конески”.

Структура на расходите во Буџетот од самофинансирање, од 111 057 000 денари. На плати и надоместоци отпаѓаат 7 710 000 денари, овие плати и надоместоци се исплаќаат кај единката корисник на буџетот Дом за стари лица, бидејќи таму дел од вработените земаат плата од блок дотации, дел земаат плата од самофинансирачките активности. Стоки и услуги отпаѓаат 99 537 000 денари, на субвенции и трансфери 1 920 000 денари и капитални расходи од 1 890 000 денари, во неколку да речам симболички планирани расходи во програми. Меѓутоа мора планираните капитални расходи во делот на буџетот од самофинансирачки активности да имаат капитален карактер, односно да спаѓаат во капитални програми, затоа се планирани во неколку програми како НА... 10... 1... НБ... 2... 0... односно средно образование.

Структура на расходите во Буџет од донации.

Во структурата на Буџетот од донации од 22 575 000 денари, стоките и услугите опфаќаат 17 747 000 денари, капиталните расходи 4 006 000 денари во кој најголем дел отпаѓа, 3 704 000 денари за реализација на повеќефункционалното или мултифункционално игралиште што треба да реконструира. И субвенции и трансфери од 822 000 денари.

Структура на расходите во основниот буџет.

Плати и надоместоци 117 773 000 денари. Овде во ова категорија влегуваат надоместоците за Совет, плата Градоначалник, плата општинска администрација и плата што недостасуваат, надомест на средства за исплата на вкупните плати во противпожарната единица од нешто над 15 000 000 денари. Резервите и недефинираните расходи во износ од 2 500 000 денари, како по обичај се планираат само во основниот дел од буџетот и се планираат согласно законска обврска до најмногу 3% од основните расходи од буџетот. На стоки и услуги отпаѓаат 162 164 000 денари, каматните плаќања кои претходно ги спомнав 200 000 денари, субвенции и трансфери 50 200 000 денари, кои се распределени во повеќе програми. Од овие субвенции и трансфери 25 000 000 денари отпаѓаат на субвенции за јавни комунални претпријатија. 20 000 000 ЈКП ”Комуналец”, 4 000 000 денари ЈП за ПУП и 1 000 000 денари за ЈП “Пазари”. Додека пак другите субвенции и трансфери се однесуваат на културни манифестации, спортски клубови, заштита на животната средина, за набавка на велосипеди, трансфери до невладини организации, спортски клубови, здруженија на граѓани... тоа е тоа сето субвенции и трансфери кои го сочинуваат износот од 50 200 000 денари. Притоа, оваа ставка најверојатно не може да се издржи затоа што овде имаме планирано еден минимален износ, како и во иницијалниот буџет што беше за 2023 година за јавните комунални претпријатија, имајќи во предвид дека, сите знаеме и сме свесни дека јавните комунални претпријатија со вака првично планираните субвенции не можат да ја завршат годината, факт е оваа година... Социјалните бенефиции кажав, да не се повторувам, планирани се во основниот буџет, тие изнесуваат 5 100 000 денари распределени во 2 програми. Капиталните расходи во основниот буџет опфаќаат 263 709 000 денари, или 43,49% кое... значи структурно го менуваат во позитивна насока вака предложениот основен буџет. Отплата на главница отпаѓаат 4 750 000 денари, за двете рати кои стасуваат во текот на 2024 година. Притоа, еве за Ваша информација, последната рата стасува во Февруари месец 2026 година, односно имаме за отплата уште 5 рати од таа кредитна линија. Сега овде има еден приказ по програми, кои потпрограми во буџетот имаат тековно-оперативен карактер односно се трошоци кои не влегуваат во капитални расходи. Тоа се основните програми, Совет на Општината 20 510 000 во кој се планирани надоместот за советниците, трансфери до невладини организации, субвенционирање на субвенциите за ЈП “Пазари” се тука и други трансфери. Градоначалник 6 584 000 денари кои се дел за плати на Градоначалникот, трансфери за пензионирање тука се, и дел материјални трошоци од телефони, нешто незначително. Општинска администрација планирани се расходи од 147 855 000 денари во кои влегуваат плати, комуналии и сѐ останато. Урбанистичко планирање, се планираат расходи во износ од 35 000 000 денари од кои на проектите кои ги изработува Импума отпаѓаат 21 810 000 денари, остатокот до 35 000 000 се средства наменети за тековни работи, планирања, ревизии и сѐ останато за потребите на општината. Локалниот економски развој планирани се средства 4 560 000 денари од кои најголем дел се средства за кои ќе имаме кофинансирање на одредени проекти кои сме ги добиле во изминатиот период. Одржување на опрема, се планираат 1 500 000 денари. Тоа се за замена на клупи, канделабри, скршени плочки низ јавните површини и плоштадот во центарот на градот. Јавното осветлување за потрошена електрична енергија, одржување и работна рака 32 000 000. Јавна чистота, ова се парите кои ги собира на сметките ЈКП “Комуналец”, ги префрла, односно треба да ги префрла кај нас и за таа сума треба да испорача услуги, а ние да му ги вратиме назад, односно да му платиме. Јавен локален превоз на патници 6 000 000 денари од кои 4 000 000 се субвенции за јавниот превоз и 2 000 000 денари се трошоци за превоз на вработените во општинската администрација. Одржување и заштита на локални патишта, улици и регулирање на режимот на сообраќај, се планираат 15 600 000 денари, во него влегуваат зимското одржување, бележењето на улиците, одржувањето на вертикалната сигнализација. Одржување на паркови и зеленило планирани се 20 000 000 денари, овие се исклучиво оние што ги спомнав субвенции за субвенционирањето на дел од годишната програма на ЈКП “Комуналец”. Во другите комунални услуги планирани се 4 600 000 денари од кои најголем дел, 2 500 000 денари спаѓаат во делот на услугите за дезинфекција, дезинсекција за потребите на општината. 1 500 000 денари се средства како обврски кон ЈП “Водостопанство на РМ”, со некоја такса за одржување на одводни канали. За културни манифестации и творештво, планирани се 4 500 000 денари, за спорт и рекреација 5 500 000 денари, за заштита на животна средина и природа 2 000 000 денари, противпожарна заштита 21 078 000 во кои влегуваат најголемиот дел од овие... 21 000 000... се за плата и еден помал дел од околу 5,6 милиони се за материјални трошоци почнувајќи од струја, вода, одржување на возилата, гориво. И родова еднаквост планирани се тековно-оперативни расходи од 300 000 денари, односно 342 687 000 денари се тековно-оперативни расходи.

Во посебниот дел на буџетот исто така, значајна улога односно она кое е најинтересното за граѓаните, тоа се капиталните потпрограми. Во буџетот планирани се следниве капитални потпрограми: капитални трошоци на општината, планирани се 2 350 000 денари, овие се наменети за изработка на проекти од ниско и високоградба, проект за енергетска ефикасност 1 111 000 денари. Овие се средства кои се влечкаат со години наназад, додека не се изготви тој проект за гасификација кој еве со години наназад тапка. Немам информација да споделам со Вас до каде е. Изградба на јавно осветлување се планираат расходи 2 200 000 денари, изградба и реконструкција на локални патишта и улици 28 000 000 денари. Систем за изградба на водоснабдување 4 948 000 денари. Во овие 4 948 000 денари успеав да ги испланирам трите милиони денари како обврска за кофинансирање на проектот-водоснабдување на манастирот Трескавец. Бидејќи до ден денес нема стигнато никаква обврска да се исплати од буџетот... од она што е преземено, како наша обврска. Изградба на систем за одведување и прочистување на отпадни води, 500 000 денари. Капитални расходи за детски градинки 47 100 000 денари. Овде се планирани расходи за исплата на преземени обврски кон детската градинка, имајќи го во предвид она кое е влезено во книговодствена евиденција, а тоа се обврски заклучно со петта времена ситуација. Додека, имам кажано и пак ќе повторам, шестата времена ситуација, завршна и времена ситуација не е примена во книговодствена евиденција и не е земена во предвид. Таа е во износ од некаде 14,4 милиони денари и тоа е ризик за буџетот во 2024 година. Значи, таа е ризик врз буџетот, за вака планираниот буџет. Програма Заштита на животна средина и природа, капитални расходи планирани се 90 000 000 денари, на ставката 489 капитални субвенции, на потставка 489 190 капитални субвенции за други јавни нефинансиски претпријатија.

 Развојни потпрограми кои Вие ги усвоивте како Совет на 15 Ноември и стануваат составен дел без дискусија во буџетот за 2024 година. Тоа се, да ги повторам уште еднаш: рехабилитација на улици на територија на Општина Прилеп, втора година, реализација 40 000 000, изградба на улици во индустриска зона Прилеп 1, 18 000 000, изградба на улица во УЕ2, УБ2.02 плански опфат 2, 10 000 000, кружен тек на вкрстување на улица “Александар Македонски” и улица “Димо Наредникот” 5 000 000, кружен тек на вкрстување на Булевар “Гоце Делчев” и улица “Прилепски Бранители” 5 000 000 денари и поставување на паркиралиште како модуларна конструкција од 9 500 000 денари, односно вкупно капитални расходи од 263 709 000 денари.

Јас Ви благодарам за вниманието, инаку имам... не знам како сте со време, да не Ви одземам многу време, имам и алатка која Вие ја добивте оваа година со проектот со USAID. Тоа е Граѓански буџет-алатка. Се повторуваат овде приходите и расходите на Консолидираниот буџет и на поединечните буџети, притоа се ставени во табели, во пити и графикони. Не би Ве замарал. Ова ќе биде објавено на web страната на општината. Инаку само треба да ги повторам... Ви го пратив вчера како материјал. Со усвојувањето ќе биде објавен на web страната на Општината.

ДЕЈАН ПРОДАНОСКИ:

Ви благодарам за излагањето! Отворам претрес сега по точката Буџет за 2024... се извинувам, да ги прочитаме амандманите, да ги разгледаме, се извинувам.

До Советот на Општина Прилеп пристигнаа неколку амандмани.

Прв е, предлог-амандман број 1, во делот на буџетот на расходи по потпрограми се предлагаат следните измени: согласно член 102 од Деловникот за работа на советот измени се предлагаат во буџетот за 2024 година и тоа од програмата Е00 Општинска администрација ставка 427 привремени вработувања, потставка 427110 привремени вработувања за 18 000 000. Со овој амандман износот се намалува за 6 000 000 денари. Истите да се пренаменат во програма ЕА0 Капитални трошоци на општина, конто 484140 купување информатичка и видео-опрема. Овој е амандман предлог од колегата Николче Мариновски.

Понатаму, амандман број 2, од програмата Е00 Општинска администрација, ставка 427 привремени вработувања потставка 427110 привремени вработувања за 18 000 000 денари, со овој амандман износот се намалува за 100 000 денари и истите да се пренаменат во програма Р10 Заштита на животната средина, каде се отвора ново конто 463110 трансфери до здруженија на граѓани и фондации. Исто и овој амандман е предлог на колегата Николче Мариновски.

Амандман број 1 предлог на членот на советот Александар Китаноски, билансот на расходи во програма Е00 Општинска администрација расходно конто 427110 привремени вработувања, планирани средства со буџетот за 2024 година се 18 000 000 денари и овој износ со овој амандман се намалува за 15 000 000 денари. Во програма А00 Совет на Општина Прилеп во билансот на расходи да се алоцираат средства во износ од 15 000 000 денари на ставка 464 разни трансфери, конто 464990 други трансфери.

Амандман број 2, предлог од колешката Марија Симоноска, од програма К40 Културни манифестации и творештво ставка 464 разни трансфери, потставка 464990 други трансфери во износ од 2 000 000 денари, со овој амандман износот се намалува за 40 000 денари со што би се додала дополнителна ставка Манифестација-“Зборот на Конески” во износ од 40 000 денари.

Амандман број 2, предлог од колегата Александар Ѓорѓиоски, од програма Е00 Општинска администрација конто 427110 привремени вработувања, со овој амандман износот се намалува за 4 000 000 денари односно се предлага од предвидените 18 000 000 денари да се повлечат 4 000 000 денари и истите да се пренаменат во програма Л00 Спорт и рекреација, конто 463120 трансфери до спортски клубови односно износот од 5 000 000 денари колку што се предвидени со предлог-буџетот да се зголеми на 9 000 000 денари.

Амaндман исто така од колегата Александар Ѓорѓиоски, со програма Е00 Општинска администрација конто 427110 привремени вработувања. Со овој амандман износот се намалува за 4 000 000 денари односно се предлага да се повлечат 4 000 000 денари од предвидените 18 000 000 денари. Истите да се пренаменат во програма ЕА0 Капитални трошоци на општината, конто 481 Градежни објекти за пренамена на некој од постоечките имоти на Општина Прилеп во Младински центар на Општина Прилеп.

И амандман број 1 од колегата Дарко Герамитчиоски, програмата Е00 Општинска администрација, ставка 427 привремени вработувања, потставка 427110 привремени вработувања во износ од 15 000 000 денари и програма Ф10 Урбанистичко планирање и ставка 42 стоки и услуги, потставка 425640 изработка на просторни и урбанистички планови во износ од 5 000 000 денари и на тој начин средствата првично предвидени за двете горенаведени програми пропорционално да се намалат за износите кои се алоцираат во програмата Н10 Основно образование, ставка 423 материјали и ситен инвентар, потставка 423410 прехранбени продукти и пијалаци.

И амандман...предлог... Во потпрограмата Г10 Поддршка на локалниот економски развој, ставка 464 разни трансфери, потставка 464990 други трансфери предвидени се 4 000 000 денари во предлог-буџетот за 2024 година, со овој амандман износот се намалува за 1 000 000 денари односно 1 000 000 денари да се наменат за парична награда на жени регистрирани индивидуални земјоделци од Општина Прилеп кои средства ќе бидат точно прикажани во потставката во оваа програма.

Тие се амандманите, предлагам предлагачите ако сметаат дека треба дополнително да ги елаборираат, да ги изнесат своите ставови, зошто ги предлагаат овие амандмани, па да преминеме кон поединечно разгледување на секој еден од нив дали да станат дел од буџетот, па со предметната расправа за буџетот...

Повелете г-дине Герамитчиоски, Вие први побаравте збор!

ДАРКО ГЕРАМИТЧИОСКИ:

Најпрво, во излагањето, Претседателката на Комисијата за финансирање и буџет, кажа дека на Комисијата се разгледувал меѓу другото и мојот амандман, со кој предлагав да се алоцираат 20 000 000 денари за обезбедување на оброк за учениците од прво до петто одделение од основните училишта на територија на општина Прилеп.

Меѓутоа истиот бил одбиен од раководителот на секторот за финансии, па во тој дел најпрво не ми е јасно како може амандманот да ми го одбие раководителот на сектор за финансии, а воопшто да не се разгледува од членовите на комисијата. За поднесување на овој амандман инспириран од финансиските потешкотии со кои се соочуваат голем број семејства и наши сограѓани, од зголемените трошоци за живот, но и од предизборната програма на Градоналалникот Борче Јовчески, во која како прв од клучните проекти го имаше наведено проектот бесплатен оброк за секој ученик до 4-то одделение, како и од неколку општини како Кавадарци, Лозово, Градско и други, го предложив овој амандман со кој предлагам бесплатен оброк за учениците од 1-во до 5-то одделение на територија на Општина Прилеп. За оваа мерка предлагам да се издвојат 20 000 000 денари кои сметам дека ќе бидат доволни за да се обезбеди еден достоинствен, здрав оброк за секое дете. Не верувам дека во оваа сала има присутен кому треба да се појаснуваат потребите и причините за усвојување на ваквата мерка и очекувам да добие едногласна поддршка од целиот совет. Кога може една помала општина како Кавадарци за истата намена да обезбеди 19 500 000 денари, сметам дека едноставно нема оправдување и изговор да не го направиме истото! Оставам простор во финансискиот дел каде имам предложено алоцирање на средства од програмата за привремени вработувања и во помал дел од програмата за изработка на просторни и урбанистички планови, предлог амандманот да претрпи одредени измени, дали тоа ќе бидат од блок дотации или преку алоцирање на финансиски средства од некоја друга програма, со цел да се изнајде начин да се издвојат доволно финансиски средства за овој навистина клучен проект со кој можеби директно ќе му ја промениме судбината на некои од нашите деца! Да не бидам погрешно сфатен меѓутоа особено се противам ваквата мерка да се применува само за ученици од 1-во и 2-ро одделение како што е предложено со истоимената програма која е меѓу другите и на денешниот дневен ред, бидејќи со имплементација на истата сметам дека би се направила уште поголема поделба во една возрасна група која дели исти училишни смени и ходници, односно општината не смее да си дозволи да крати од средствата за детски оброци за уште околу 1 000 деца бидејќи, поголем проект од вложување во најмладите сметам дека нема! Благодарам.

ДЕЈАН ПРОДАНОСКИ:

Ви благодарам! Повелете г-динe Мариновски.

ДРАГЕ ЗВЕЗДАКОСКИ:

Почитуван советниче, воопшто не ми паѓа на памет да работам против подобрувањето на условите за децата во основното образование. Јас бев на комисијата консултиран, прашан дали тој амандман во таков обем, во таков износ може да биде вграден во предлог-буџетот, во делот на основниот буџет за 2024 година. Имајќи, знаејќи ја состојбата, буџетската рамка којашто претходно ја кажав, обврските коишто ги имаме, проектите коишто се овде усвоени уште во планот на развојни програми, видовте... само 117 000 000 се само платите во основниот буџет. Имајќи ги во предвид недостатокот на урбанистички проекти и сѐ и сешто, јас кажав само дека имајќи ги предвид и ризиците врз буџетот, еден од ризиците го кажав јас тука сега. Ризик се 14,4 милиони денари од изведувачот на градинката. Значи во делот на основниот буџет, едноставно бидејќи јас го креирав и ги знам сите негови можности, во делот на основниот буџет апсолутно не може, нема од каде да се скрати... Доколку се создадат услови во делот пренесување на поголем вишок на приходи на основен буџет по завршна сметка, доколку се реализира програмата за вработување, па дел од трошоците коишто се предложени во амандманот, во делот на времени вработувања или одредени други расходни категории, таа идеја со драга волја би ја прифатил! Значи никако не можам да бидам... и јас сум поминал низ училишните клупи така да вложувањето во најмладите е најисплатливата инвестиција! Меѓутоа, можностите на основниот буџет се такви. Можностите во делот на буџетот од дотации, во делот на основно образование ја даваат таа можност за идната година да испланираме за уште една генерација бесплатен оброк. Секоја една можност што ќе ја имаме во делот на основниот буџет или во делот на буџетот од дотации, бидете сигурни дека јас таа иницијатива Ваша ќе ја поддржам! Ви благодарам.

ДЕЈАН ПРОДАНОСКИ:

Ви благодарам! Повелете г-дине Мариновски.

НИКОЛЧЕ МАРИНОВСКИ:

Благодарам Претседателе! Јас поднесов два амандмани. Едниот амандман беше прифатен од членовите на комисијата за финансирање и би сакал да упатам благодарност до сите членови на комисијата за финансирање и барање до останатите советници да го поддржат. Морам да го дообјаснам, се работи за проект од Пакомак и Ротари клубот од Прилеп за рециклирање на пластични шишиња, секое рециклирано пластично шише граѓаните можат да наплатат по пола денар. На промоцијата на овие вендинг машини беше присутен и Градоначалникот, дискутиравме, разговаравме за финансиска поддршка од страна на општината. Една вендинг машина има капацитет некаде околу 40 000-50 000 шишиња годишно што би значело, пошто се поставени две, околу 100 000 шишиња или по пола денар околу 50 000 денари. Пакомак даде убедување доколку општината ја овозможи оваа поддршка, дека ќе постави уште две дополнителни вендинг машини. Овие сите средства се враќаат кон граѓаните, ќе бидат исплатени на граѓаните, по претходна доставена спецификација од страна на Пакомак. И благодарност и од Ротари клубот за прифаќање на овој амандман! Сите средства за да не бидеме погрешно сфатени дека општината ги донира во некакви фондации или клубови, ги враќа повторно кон граѓаните. Во врска со вториот амандман, вториот амандман беше и ланска година поднесен во поголема сума, се надевав оваа година во помала сума да обезбедиме безбеден град. Не би навлегувал за последните состојби коишто се случија во државата. Сметам дека треба главните крстосници и основните училишта во градот да бидат обезбедени со видео-надзор и со еден ваков проект мислам дека и граѓаните кои имаат поставено по своја иницијатива камери на сопствените објекти дека ќе дадат пристап заради побезбеден град. Овој пат немаме средства, јас се надевам во иднина дека еден ваков проект ќе може општината да собери сила и да исфинансира... Се работи за сите граѓани на Општина Прилеп! Ви благодарам.

ДЕЈАН ПРОДАНОСКИ:

Ви благодарам! Повелете г-дине Китаноски.

АЛЕКСАНДАР КИТАНОСКИ:

Почитуван Претседател на совет, почитуван Градоначалник. Предлог амандманот се состои во тоа што планираните средства за времени вработувања за оваа тековна година кои се во износ од 300 000 евра односно 18 000 000 денари да се намалат за 15 000 000 денари. Овој износ да се алоцира на конто во програма А00 Совет на Општина Прилеп, на ставка 464 разни трансфери, 464990. За што се работи конкретно, со овој предлог амандман износот од 15 000 000 денари, со овој износ ќе се овозможи доделување на финансиска помош на пензионери кои се жители на Општина Прилеп. Висината на еднократната финансиска помош ќе изнесува по 2 000 денари за секој пензионер. Доколку се прифати овој амандман Општина Прилеп во текот на месец Јануари потребно е да објави јавен повик на кои ќе аплицираат примателите на пензија кои за месец Декември 2023 година примаат пензија до износ од 20 175 денари. Почитуван Градоначалник и почитувани советници од владејачкото мнозинство, во изминатиот период се изнаслушавме колкава е Вашата загриженост за социјалната положба на оваа категорија на граѓани! Се изнаслушавме и за потребата од линеарно зголемување на пензиите... што Вие како политичка партија ја нудите. Значи ваква одлука имаат за финансиска поддршка на пензионерите донесено неколку општини во Македонија. Ајде покажете на дело дали вистински се грижите за пензионерите или тоа само го кажувате декларативно! Вие во моментов почитуван Градоначалник имате оглас за 11-12 вработувања во Општина Прилеп. Со самото тоа кога ќе ги реализирате тие вработувања, износот за времени вработувања ќе биди намален, нема да имате потреба. Значи во моментов течи оглас со коишто ќе реализирате 11 или 12... не знам колку се вработувања и со самото тоа на контото привремени вработувања 427110 тој износ во наредниот период нема да биди потребен. Еве Ви шанса вистински да покажете колкава е грижата за пензионерите! Многу е едноставно да се спроведи оваа одлука. Во Јануари ќе се распише јавен повик, ќе си достават пензионерите чекче, една трансакциска сметка... Дајте да видиме дали имате волја вистински да им помогнете на пензионерите. Доколку не го прифатите овој амандман и овие 300 000 евра повторно заминат за времени вработувања, едно милионче почитуван Градоначалник ќе потрошите. Во 27 месеци милион евра за времени вработувања. Апелирам почитувани советници од владејачкото мнозинство сите заедно да го изгласаме овој амандман со којшто ќе им помогнеме на оваа категорија на граѓани односно пензионери! Ви благодарам.

ДЕЈАН ПРОДАНОСКИ:

Ви благодарам! Повелете г-дине Ѓорѓиоски.

АЛЕКСАНДАР ЃОРЃИОСКИ:

Почитуван Градоначалник, почитуван Претседател на совет, колеги советници, почитувани присутни. До Советот на Општина Прилеп поднесов два амандмани кон предлог-буџетот на Општина Прилеп за 2024 година, тоа се два амандмани коишто во континуитет ги поднесувам уште од 2021 година односно трет пат до Советот на Општина Прилеп. Амандмани коишто се состојат, амандман број 1, од програмата Е00 Општинска администрација, конто 427110 привремени вработувања да се намали износот од 18 000 000 денари за 4 000 000 денари и истите да се пренаменат кон програма ЕА0 Капитални трошоци на Општината, конто 481 градежни објекти за пренамена на некој од постоечките објекти на општината во Младински Центар. Како што знаеме и како што многу пати на оваа говорница сум го кажал нештото, во Јануари месец 2020 година донесен е Законот за младинско учество и младински политики со коишто секоја општина на својата територија мора да воспостави Младински Центар во рок од 5 години од носење на законот, што значи дека отприлика останува уште една година за исполнување на оваа обврска на Општина Прилеп, како и на сите други општини, па така сметам дека овој пат е крајно време да се прифати овој амандман односно овој амандман, овие 4 000 000 денари да бидат издвоени од буџетот и да бидат вметнати во предлог-буџетот за 2024 година и конечно младите од оваа општина да добијат еден Младински Центар како што тие заслужуваат, а не само тоа да биди празно слово на хартија. Амандман број 2, исто така којшто го поднесувам сигурно трет пат, од истата програма Е00 да се намали истиот износ односно 4 000 000 денари од предложените 18 000 000 денари и тие пари да се пренаменат во програмата Ф00 Спорт и рекреација, конто 463120 трансфери до спортски клубови. Пред неколку дена на спортските портали низ земјава излезе поддршката на општините до спортските клубови за 2023 и 2022 година, каде што Прилеп беше во последните 5 општини. Имајќи предвид дека Македонија има 80 општини од коишто Прилеп сигурно е во 10-те најголеми општини во државата тогаш, јасно е дека голем број од општините коишто се далеку, далеку помали од Прилеп, коишто имаат далеку помали финансиски средства од Прилеп, помалку жители, со тоа и помалку спортски клубови, спортски работници, издвојуваат многу поголема сума на средства за спортот во градот од Општина Прилеп, па така сметам дека Прилеп не смее со овие смешни 5 000 000 денари да остани и во 2024 година коишто реално се премалку за спортот во Прилеп и за спортските клубови, спортските работници коишто ги има Прилеп. Па така сметам дека најмалку 9 000 000 денари односно 150 000 евра треба да бидат издвоени за спортот оваа година за да можеме прилепските клубови конечно да почнат да покажуваат резултати како што тоа го имале во минатото. Прилеп го има епитетот за најфудбалски, најспортски град, па така тој епитет ние треба да го оправдаме односно како Општина Прилеп мора да ги помогнеме спортските клубови за да тој епитет и понатаму ни остане! Ви благодарам.

ДЕЈАН ПРОДАНОСКИ:

Ви благодарам! Повелете г-ѓо Симоноска.

МАРИЈА СИМОНОСКА:

Почитуван Претседателе на Совет, почитуван Градоначалник. Како предлагач на предлог-буџетот на Општина Прилеп за 2024 година, имам два предлог амандмани, коишто амандмани сметам дека... и впрочем и тоа беше и целта... коишто се однесуваат токму на ЛЕР, односно локален економски развој којшто е една сестрана потпрограма и којашто опфаќа многу делови во однос на развојот на една општина, а тука станува збор и за туризмот и ги опфаќа и дел од земјоделските учесници односно жените конкретно. Првиот амандман се однесува токму на жените земјоделки, регистрирани, коишто се од Општина Прилеп. Сметам дека тие жени треба да бидат препознати од Општина Прилеп и да бидат наградени. Имам предвидено 15 000 денари како награда за нивната дејност. Начинот на којшто би се дале тие средства и награди би биле со некаков повик којшто тоа дополнително би се доработило. Жените земјоделки иако се соочуваат со бројни предизвици се движечка сила во производството на храна, зачувување на традицијата, борбата со климатските промени и одржливиот рурален развој, потсетувајќи, не за нивното значење на земјоделството и производството на храна, туку економскиот развој и одржливоста на руралните средини. Во услови на економска криза, климатски промени, дискриминирани и без пристап до универзални права, тие се сепак пример за издржливост и посветеност на заедницата, затоа што и покрај соочувањето со сите предизвици кои ги носи оваа професија сепак останува да произведува храна и да храни генерации и генерации. На нашата територија на Општина Прилеп жителите во руралните средини се вклучени во земјоделското производство. Жената земјоделка е водач, организатор, работник, сопруга, мајка, извршува земјоделски и сточарски активности во сите временски сезони, од најниски температури, па до пеколни горештини. Сепак, нејзиниот труд не е доволно препознат и вреднуван. Тие се сепак столбот на рурални заедници и нивното економско јакнење треба да биде препознатливо и да им се дава поддршка. Локалните самоуправи треба да даваат поддршка кон ова, затоа сметам дека овој амандман треба да биде поддржан од сите нас, бидејќи тие ова го заслужуваат и на некој начин сметам дека општината треба да води грижа и за овие производители и затоа сметам дека во 2024 година може да бидат наградени за нивната ангажираност и посветеност и давање придонес кон економскиот живот во Прилеп и нормално во нашата држава општо. Вториот предлог амандман е во делот на културата односно предвидов еден настан, за којшто настан имам и... кој подоцна можеби ќе го објаснам повеќе, затоа што дадов и предлог во програмата за настани, а тој настан се однесува да се организира секоја година континуирано на 7 Септември во спомен-домот на Блаже Конески, Небрегово. Овој настан е замислен или е предвиден да има афирмации и зачувување на македонскиот јазик, афирмирање на Општина Прилеп, афирмирање на македонскиот фолклор... учесници да бидат сите оние поддржувачи и љубители на македонскиот јазик и слично. Учесници би биле од петгодишна возраст па нагоре, сите основни и средни училишта, универзитети и здруженија, итн... Овој настан, идејата е да има патоказ, инспирација за идните генерации да читаат, пишуваат и говорат на нашиот мајчин македонски јазик. Спомен-дом Небрегово е единствен во прилепско којшто го имаме и затоа можноста да се реализира токму таму... сметам дека овој настан треба да биде поддржан, но исто така нуди можност за градење на стратегија за развој и поддршка на дополнување и развивање на други содржини кои се значајни за развој на локален туризам и афирмација. Кон Небрегово, ќе ги спомнам дека во однос на овој дел може да се изгради и стратегија, доколку имаме желба, бидејќи, ги имаме и Златоврв и Трескавец и сите останати локалитети па можеби и време е да направиме едни такви стратегии. Можеби на некого му е и смешно, меѓутоа шансите и можностите за вакви локалитети коишто ги има во светот, тие знаат добро да ги искористат, а ние сите ги посетуваме нив! Јас исто така ќе препорачам да направиме иницијатива или со поддршка на општината да се реставрира и куќата на Стале Попов во село Мелница, Мариовско... и тоа е прилепско, па и тоа да влези на туристичка мапа за коишто постојат и декларации и можности и тоа е впрочем и она, како што приметив почитуван Градоначалник и Вие се стремите кон тие нешта и ги поддржувате. Впрочем и во Програмата за култура ги имате, дека ќе се залагате и за во овој дел на економскиот развој на Прилеп. Јас Ве замолувам сите да дадете поддршка на овие два амандмани коишто сметам дека се од значење за сите нас и ќе остават... посебно настанот на Небрегово, ќе остави траен белег на Општина Прилеп!

ДЕЈАН ПРОДАНОСКИ:

Ви благодарам! Предлагам сега да отвориме дискусија. Дали некој се јавува за збор по однос на точката предлог-буџет? Повелете г-дине Китаноски, имате право на збор.

АЛЕКСАНДАР КИТАНОСКИ:

Почитуван Градоначалник, почитувани членови на совет, поминаа скоро 27 месеци откако локалната власт премина во рацете на ДПМНЕ... ВМРО-ДПМНЕ. Потрошени се повеќе од 50 000 000 евра и на денешнава седница го разгледуваме предлог-буџетот за 2024 кој изнесува нешто повеќе од 29 000 000 евра. Што се случи во претходните 27 месеци? Во каков Прилеп денес живееме со потрошени повеќе од 50 000 000 евра? Пред една година дискутирав исто од оваа говорница за буџетот за 2023 година која остана само список на желби кои за жал почитуван Градоначалник не успеавте да ги имплементирате и реализирате во оваа тековна година... Како доказ за ова е и тој фамозниот отчет за којшто прв пат слушнавме денес од оваа говорница дека постои и дека ќе го има. Почитуван Градоначалник немате реализирано ниту еден капитален проект! Стоти пат ќе повторам дека гребењето на улиците, на асфалтираните улици, на постоечките асфалтирани улици, за мене, а верувам дека и за останатите советници и граѓаните на Прилеп, не е капитален проект, не е капитална инвестиција. А немате предвидено конкретно ништо, ниту во буџетот за 2024 година, нешто што ќе значи капитален проект за град Прилеп. Значи, кружните текови од 4 000 000-5 000 000 денари не се капитални инвестиции! По однос на буџетот, минатата година направивте една фарса овде, циркус, демек се консултирате со граѓаните за креирањето на буџетот, а оваа година го немаше ниту тоа. Знаете дека и во ревизорскиот извештај имате насоки и констатации дека отсуствува граѓанското учество при креирање на буџет. Значи, оваа година не ги вклучивте граѓаните, не се појавивте, не организиравте односно средби со нив, ниту по урбани, па ниту во оваа сала како што беше претходната година. Отчетот е причина Градоначалник за тоа... како причина за тоа што не ги вклучивте граѓаните бидејќи претходно требаше да кажите што сработивте во оваа тековна година, па после да побарате идеи и предлози од граѓаните коишто ќе бидат имплементирани во буџетот за наредната година. Да се појавевте почитуван Градоначалник и да им објасневте на граѓаните за повисоките сметки за комунални услуги, за данокот на имот кој е повисок за 200-300%. Но, сепак, со вака проектиран буџет се покажува дека оваа локална власт и мнозинството во советот немаат капацитет да се справат со предизвиците и да ги реализираат ветувањата од изборната програма. Еве ќе Ви спомнам само неколку, дел од тие ветувања, со кое, како беше “Создаваме иднина за Прилеп”, а кои ги нема конкретно, кои не се имплементирани во буџетот за наредната година. Промена на режимот на сообраќај за тешки товарни возила, нова траса на движење која нема да го засегнува градското подрачје, ништо нема од тоа. Уредување на кејот во потег од мостот кај касарните до вливот на градска река. За реализација на овој проект почитуван Градоначалник минатата година заедно сите советници, го ставивме во Програмата за уредување на градежното земјиште. Планирани беа и финансиски средства. Знаете и дека кејот таму е дел нарушен, дел е одронат кај зградите кај поранешна зоолошка градина. Не го реализиравте и тоа... А што се случува оваа година со урбанизам е посебно прашање. Замислете до седница на комисија вчерашна за... вчера, да, беше... за финансирање и буџет која беше заедно со комисија за урбанизам, немаме добиено од сектор урбанизам Програма за уредување на градежно земјиште за Општина Прилеп. Значи тоа е распад систем овде во урбанизам, во одделение урбанизам, во секторот урбанизам. Како го креиравте буџетот во делот на уредување на градежно земјиште без програма? Друг проект којшто го нема. Средување на кејот на градската река, од Вашата програма е. Нема субвенциите тие... за клими уреди, за грејни тела, за пелети, ги нема во буџетот за 2024 година. Изградбата на улица “Победа” од влезот кај плетварско џаде. Најавивте во Вашата програма детски градинки, две... Едната почитуван Градоначалник не успеавте да ја пуштите до Нова Година. Ветивте, не знам во кое соопштение од овие што ги лиферувате по фејсбук. Очигледно таму и отчетот треба да го бараат граѓаните на социјалните мрежи, дека до Нова Година ќе отпочне со работа градинката во Точила. Немој да барате некој друг дека е виновен за таа работа! Имавте ветување и реконструкција на фудбалскиот стадион Металец, нема предвидени средства во буџетот за 2024 година... има? Нема, тоа е од Вашата програма. Монтажни катни гаражи 2022 развојна, 2023, па сега 2024, а да се заврши во 2025 година финансиската конструкција до тогаш, развојна програма тригодишна, само ја поместуваме, оваа година, наредната, сега до 2025 година, тие 18 000 000-19 000 000 денари колку беа предвидени... А за таа катна гаража е посебна приказна и сум сигурен дека нема да се реализира! Стоти пат кажувам бидејќи не се знае со неа ниту кој ќе стопанисува, ниту кој ќе паркира на таа катна гаража. Е сега какви се почитуван Градоначалник Вашите успеси со вака креирани буџети и со буџетот за наредната година. Да зборуваме еве конкретно и за дел од Вашите успеси, што успеавте. Успеавте да го уништите Фестивалот на пивото, ќе го има, ќе го нема, откажан е, одложен е... денес ќе биди, во Август, во Септември, на почетокот, викендот. Друго, го уништивте спортот во градот. Го ставивте Прилеп во мрак, во претходните дискусии нѐ убедувате дека само ние советниците од опозицијата гледаме дека Прилеп не е осветлен? Дајте еве заедно да излеземе, како што милувате, еве да прошетаме низ улиците на град Прилеп и да видиме во каква состојба е. Немојте Вие сега да зборувате за влезот во Прилеп. Ваша надлежност, дајте решете го осветлувањето во градот! Улиците во градов знаете какви се почитуван Градоначалник? Како во Газа што се со ударни дупки, такви се... а од друга страна еве околу успесите значи, ги зголемивте како што спомнав комуналните услуги, цената на паркингот, данокот на имот за повеќе од 300%, а по Нова Година еве веројатно ќе им испорачате и нова цена односно, повисоки сметки за вода. Кога сме кај јавните претпријатија, знаете каква е состојбата, нивните сметки се во минус... во прашање е почитуван Градоначалник нивната ликвидност, нивното опстојување, доцнат плати на вработените, се најавуваа штрајкови во дел од јавните претпријатија и тоа е слика и прилика на оваа локална власт! Да се надеваме почитуван Градоначалник дека после две години ќе успеете да реализирате еден капитален проект. Проект којшто ќе има значење за градот и заштитата на животната средина. Е сега, почитувани колеги советници, кога не им оди на градоначалниците во реализирањето на проектите, а посебно почитуван Градоначалник Вас, тешко Ви оди, факт е тоа, да не се секирате, тука е централната власт која помага секаде... не е воопшто смешно! Помага еве ќе Ви кажам како, помага секаде. Не само на граѓани, ученици, студенти, пензионери, преку сет мерки... на вработени преку раст на плати, еве пример еден ќе кажам дека помага и на локалните власти. Знаете, неселективно. Обезбедени се средства од 1 500 000 евра од Владата предводена од СДСМ за проект-Фабрика за рециклирање на отпад. Ги имате почитуван Градоначалник во 2024 година... Предвидени се. Ајде како локална власт засучете ги ракавите и кога Ви се доделуваат средства, кога Ви се дава шанса, реализирајте го барем овој проект! Па да имате барем еден капитален проект којшто ќе биди реализиран во Вашиот мандат. Ви благодарам! Само уште малку по однос на... Ајде дополнително...

ДЕЈАН ПРОДАНОСКИ:

Ви благодарам! Повелете г-дине Мариновски, имате право на збор.

НИКОЛЧЕ МАРИНОВСКИ:

Благодарам Претседателе. Од презентацијата на раководителот на одделението за финансии, истакна дека околу моменталните долгови заклучно со 28 Декември се 57 000 000 денари. Бидејќи Градоначалникот односно општинска администрација тврдеше дека наназад секогаш наследиле 292 000 000 денари, преземени обврски итн., правиме игра на зборови континуирано. К2-извештајот за 2021 година вели вака: според книговодствена евиденција вкупните неизмирени обврски на ЕЛС Општина Прилеп на крајот на четврт квартал заклучно со 31.12.2021 година изнесуваат 55 905 000 денари, а состојба на парични средства во буџет, 31 Декември е 12 624 000 денари. Ако ги одбиеме некои 40 и нешто милиони денари, Градоначалникот да речеме дека ја започнал годината со долг, а не 292 000 000 денари! Тие се сите преземени обврски. За оваа работа Ви ветив дека неуморно ќе Ве потсетувам. Каква терминологија ќе користите, со таква ќе пробам да возвратам или да одговорам правилно. Од отчетот кој го слушнавме Градоначалник, 90% од проектите се финансирани или од централна власт или од невладина организација, претежно, 90%! Не навлегувам, кога ќе го имаме тогаш... Во врска со денешниот буџет, денес го имаме на дневен ред предлог-буџетот за 2024 година. На самиот почеток би сакал да го изразам моето разочарување зошто при креирањето на овој буџет повторно не беа вклучени советниците од опозицијата. Инклузивноста сѐ повеќе е апстрактен поим во оваа општинска зграда. Владејачкото мнозинство да Ве потсетам освои 47% од вкупно излезените гласачи на последните избори... 53%, без разлика што сме помалкубројни, претставуваме ние од СДСМ коалицијата и колегите од Левица, така да, имате обврска при креирањето на буџетот останатите да нѐ... инклузивно да нѐ вклучите во креирањето на буџетот. Генерално, овој буџет може да се оцени како краткорочен, популистички и предизборен. Буџетот е темелен на нереални предвидувања и напумпани желби за наредната година за приходна страна, додека на расходна страна може да се увиди популизам и припрема за предизборие кои пак вкупно земено ќе доведат до 56 000 000 денари буџетски дефицит. Поставувајќи ги генерално желбите за остварување на приходи на досега највисоко ниво, истите ќе предизвикаат каскаден ефект кон расходите или ќе нема доволно пари како што се предвидени за трошење и со тоа ќе се зголеми сѐ повеќе буџетскиот дефицит. Повторно ќе мора и како досега да се крати на трошење на проекти за кои граѓаните Ви дадоа доверба, односно за кои Ви ги гласаа во предизборната програма. Она кое го спомнавте во отчетот, поголемиот дел ги нема ниту во Вашата предизборната програма. Јас Ви препорачувам да почнете да ја реализирате предизборната програма. Подобро е. За да можеме да ја сфатиме методологијата на креаторот на буџетот задолжително мора паралелно да работите на повеќе документи или да споредувате податоци од повеќе документи! Според мене при изработката на овој буџет одделението за финансии го зело предвид досегашното двегодишно работење на оваа администрација и конструирале буџет многу сличен на карактерот на кој се работи или на кој се владее. Зголемени се омилените ставки за ребалансирање, за ако случајно на некој од раководството му падне на памет некаков проект да може преку ребалансирање или пренамена тој да биди испочитуван или некое барање да биди исполнето. Поконкретно може да се види со следниве расходни ставки: предлог буџет за 2023 година планирана сума за привремени вработувања била на сума од 12 000 000 денари, со предлог-буџетот за 2024 година може да се утврди дека со ребаланси и пренамена на средства истата е зголемена на 26 403 000 или приближно 450 000 евра! Оваа година или со овoј предлог-буџет, ќе ја стартуваме со 18 000 000 денари или приближно 300 000 евра за привремени вработувања. Со предлог-буџетот за 2023 година сме ги уверувале граѓаните дека ќе потрошиме само 1 800 000 денари за капитални расходи за општината. Денес можеме да видиме дека сме достигнале до 8 162 000 и дека повторно срамежливо ќе се намалат или ќе стартуваме со условно 2 350 000 денари. Во делот на урбанистичко планирање минатата година сме имале желба да потрошиме 27 211 000 денари, а оваа година 35 000 000 денари. И да напоменам оваа ставка беше една од омилените за ребалансирање! Затоа, сметам дека можеби повторно ќе ја користите за ребалансирање и за дополнување на привремени вработувања или на некои други места... Инвестиции во проекти за енергетска ефикасност, една од Вашите најголеми разочарувања! На граѓаните им ветувавте фасади, потопли училишта, енергетски одржливи општински објекти, за на крај сето тоа да се сведи на очајни на 1 111 000 денари. Со овие средства не можете ниту тендерска документација да припремите или проект да нацртате, а камоли да поставите фотоволтаични панели на кровови, термоизолациони фасади, промена на дограми, промена на грејни тела или слично... односно нема пари за предизборниот проект на владејачкото мнозинство- Енергетски ефикасен Прилеп! Парите за јавна чистота ги намалуваме со 4 000 000 денари и со тоа потврдуваме дека планираме да имаме повалкан град од ова што сме сега. Ставката Ј50 јавен локален превоз, минатата година сте нѐ уверувале дека ќе ја буџетираме со 5 800 000 денари. Од денешниот предлог-буџет можеме да ја видиме истата ситуација како претходните ставки кои ги наведов. Сте пренамениле 6 000 000 денари за субвенционирање на јавното претпријатие. Да напоменам ова е едно од претпријатијата каде што се згрижуваа дел од партиските кадри. Во делот на одржување и користење на паркови и зеленило, во 2023 година сте потрошиле 33 400 000 денари и притоа сите сте ги исплатиле како субвенции за јавно комунално претпријатие! Секој месец се добиваат фактури за одржување на јавно-прометни површини и дополнително ги субвенционираме, тоа се многу пари! Значи дека состојбата во ЈКП ”Комуналец” треба убаво да ја разгледате. Понатаму, следуваат средства кои планирате да ги трошите за развојни програми... овде е она што го наведов, предизборниот популизам. Две години срамежливо трошење во делот на капитални проекти и сега веднаш предизборно, козметички, а не темелни проекти! Ќе направиме непотребно два кружни текови бидејќи не сме спремни да припремиме ниту техничка документација за нешто што е поконкретно и потемелно. За хаосот кој се најдува во урбанизмот говори и фактот што на 34-та седница, донесовме двегодишна развојна програма со која ќе правиме како што вели насловот на развојната програма: развојна програма ЈДЦ Изградба на улици УЕ2 урбан блок 2.02 плански опфат 2 (спроти Жито Прилеп). Прво урбан блок 2.02 не постои, постои урбан блок 2.2 и тој се наоѓа веднаш зад фамозната градинка во Точила, онаа која континуирано ја спомнуваме, а не наспроти Жито Прилеп како што стои во заградата! Наспроти Жито Прилеп се најдува урбан блок, урбана единица 3, со сите пропратни урбани блокови. Тоа можете и да го утврдите од материјалите кои ни стигнаа за оваа седница и од точките кои беа повлечени за урбанизмот. Предлог-нацрт деталниот урбанистички план кој беше испратен, за наспроти Жито Прилеп е со број 3. Ова... и затоа ако сакате можете поконкретно да ни кажете, каде планирате да пуштите улица, дали зад градинката или наспроти Жито Прилеп во индустриската зона? Каде ќе се прават овие улици? За да знаеме, дали треба да ја коригираме развојната програма или нешто друго... За спортот во Прилеп можеме да кажеме дека продолжува незаинтересираноста на оваа општина кон спортот. Нула денари за изградба на спортски капацитети и континуитет во очајно малата сума на предвидени средства за поддршка на спортските клубови. Во делот на буџетска поддршка за основното и средното образование е како да читате празна табела, исполнета со нули... нула денари од основниот буџет. Сите средства во основно и средно образование се од централна власт или од самофинансирачки активности, од општината нула денари! Како и минатата година, така и оваа година на социјални мрежи се пофаливте дека, инвестиции од 50 000 000 денари... брзо завршувам Претседателе... Во делот на приходите како што кажав желботека, преку поскапениот данок на имот кон граѓаните, преку поскапени давачки за фирмите и преку наплата на стари долгови од минати години кои Ви беа потенцирани во извештајот на Државен завод за ревизија, дека неуспешно ги наплаќате, планирате да ги направите сите овие расходи. Ако не се зголемени, зголемените дотации од централната власт од овој буџет, тешко дека нешто ќе биди... и на крајот и сѐ да биди како што треба повторно ќе бидиме во дефицит од 56 000 000 денари! Од ова сето што го кажав се гледа дека нема да имаме ниту една суштинска промена, ќе имаме предизборни партиски вработувања, сликања итн... Господ нека ни е на помош! Благодарам.

ДЕЈАН ПРОДАНОСКИ:

Ви благодарам! Дали некој друг се јавува за збор? Повелете г-дине Ѓорѓиоски.

АЛЕКСАНДАР ЃОРЃИОСКИ:

Почитуван Градоначалник, почитуван Претседател на совет, почитувани колеги советници, почитувани присутни, пред нас е предлог-буџетот на Општина Прилеп за 2024 година односно трет буџет на Градоначалникот на Општина Прилеп и Советот на Општина Прилеп. При разгледување на предлог-буџетот за 2024 година, најпрво би се запрашал една година подоцна каде сме сега во споредба со тоа каде што бевме пред една година. Сѐ е исто, ниту еден проект во овие 365 дена не беше спроведен од претходниот буџет, па за да стасаме сега до новиот буџет и да се надеваме дека од овој буџет нешто понатаму ќе се смени или дека нешто понатаму ќе биде поразлично. Поминаа 365 дена, цела година, видовме само неработа односно видовме само останување на она на градот како што беше до пред една година. Дајте да прошетаме низ Прилеп да видиме што се сменило, дајте да видиме каде имаме новини и со тоа лесно ќе се забележи дека во претходната година локалната власт во Општина Прилеп благо кажано ја преспала цела година. Прилеп моментално е во очајна состојба, како општата состојба на улици, на патишта, на осветлување, на сѐ, така и во делот на предновогодишна атмосфера односно предновогодишни изданија на градот. Може да забележиме дека градови далеку помали од нас и градови коишто се потрудиле да направат нешто, како Крива Паланка, Струмица, Кавадарци, може да забележиме дека во голем дел од тие општини веќе се далеку, далеку пред нас, односно стварно се потрудиле да направат нешто коешто, ајде, и ќе донеси нешто за граѓаните. Да не зборуваме за ставките од буџетот бидејќи, може да забележиме дека истото што сме го предлагале лани, а не сме добиле ништо, го имаме и годинава. Единствено нешто коешто се исполнило, коешто два пати сме го ребалансирале во претходната година, а како што стојат работите истото ќе го направиме и оваа година, а тоа е ставката 427 привремени вработувања, што оваа година ја започнуваме со 18 000 000 денари, а само ќе видиме на крајот на годината со колку ќе завршиме односно ќе видиме која сума оваа година ќе биде издвоена. Дел од програмата којашто минатиот пат ја читав во делот на советничките прашања, може да се забележи дека и оваа година е изоставена од предлог-буџетот за 2024 година, односно и оваа година дел од таа програма Ваша, којашто Вие сте ја ветувале на изборите, со којашто Вие сте победиле на тие избори не се најде во предлог-буџетот односно и оваа година тие проекти нема да бидат реализирани, така и оваа година прилепчани ќе останат уште една година излажани! Поднесовме серија амандмани, 9 амандмани од страна на советничката група на СДСМ и коалицијата. Доколку не ги спроведувате Вашите проекти барем одважете се, ајде прифатете дел од амандманите кои ние ги предложивме, па ајде заедно Прилеп да го направиме едно поубаво место за живеење. Во Вашето обраќање, во Вашето образложување на буџетот на Општина Прилеп како предлагач, зборувавте за младите, за најмладите, за децата, за младите до 30 години и сакам да прашам што направивме ние за нив за да ги зборуваме? Ниту едно детско игралиште во овие две-две и пол години не е направено, ниту еден нов парк во овие две и пол години не е отворен, ниту едно игралиште-спортско, рекреативно во овие две и пол години не е ниту отпочнато со работа... Немаме ништо сработено во тој дел. Да зборуваме, што во моментов се работи во Општина Прилеп? Ништо... ниту еден проект, во моментов градежна активност на територија на Општина Прилеп нема! Никаква градежна активност не е отпочната. Зборувате дека централната власт е кочница, а гледаме дека централната власт има најголем дел од инвестиционата ставка во новиот буџет, 90 000 000 денари од централниот буџет се одвоени за Општина Прилеп. Па какво е тоа кочење кога централната власт издвојува огромни средства за општината? Ако ја земеме таа ставка, ако ја земеме и улицата “Леце Котески” ќе видиме дека во моментов два проекти коишто се работат на територијата на Општина Прилеп, двата проекти се финансирани од страна на централната власт. Водоводот до манастирот Трескавец исто така е кофинансиран од централната власт... Како може да зборуваме дека централната власт е кочничар во Општина Прилеп кога голем дел од проектите, односно 90% од проектите коишто се досега имплементирани, коишто се работат на територија на Општина Прилеп се финансирани од централната власт. Како и досега, во претходните две и пол години, според она што ние го добивме во предлог-буџетот за 2024 година ќе се продолжи со истото темпо. Немате ниту 10% реализација од она што се ветени како клучни проекти во Вашата програма за мандатот 2021-2025. Две и пол години поминаа. Повеќе од 50% од мандатот е завршен. Кога ќе успееме со два буџети наредни сето ова да се реализира? Сето тоа би го ставиле на хартија, колку да се стави на хартија, колку да се вети нешто... Во реалност немаме ништо, на терен нема никакви градежни активности, Прилеп стагнира и Прилеп во последните две и пол години заостанува сериозно зад општините коишто се слични по големина како нас. Ви благодарам.

ДЕЈАН ПРОДАНОСКИ:

Ви благодарам. Дали некој друг се јавува за збор? Повелете од секторот за финансирање.

ДРАГЕ ЗВЕЗДАКОСКИ:

Почитувани советници кои дискутиравте по однос на предлог-буџетот, посебно господинот Мариновски, должен сум да му одговорам на неговите забелешки. Значи предлог-буџетот е направен по стандардна процедура, земени се сите релевантни показатели, историски показатели и остварувања. Претходно кажав, на почетокот на мојата презентација дека буџетот за оваа година е извршен во вкупен процент од 97,06. Ова е апсолутен рекорд во извршувањето на основниот буџет на Општина Прилеп од 2005 година од стартот на децентрализацијата, таа е едната работа. Другата работа, Општина Прилеп ќе пренеси обврски идната година, по книговодствена евиденција, кажав во овој момент околу 53 000 000, меѓутоа нешто што би стигнало до крајот таму до 10 Јануари, би ја променило состојбата и не би шпекулирал со бројки... меѓутоа, ако земеме во предвид пренесените обврски на буџетот, коишто тежеа врз буџетот од 2023 година 129 000 000 и овде Ви кажав дека тоа е 37,7% од планираните средства во основниот буџет, само јас знам како претуравме од шупливо во празно за да може да одговориме на предизвиците, да реализираме тековни проекти и да се справиме со обврските. Притоа, имавме сега пред 10-тина дена извршување од 11 022 000 којшто беше нотиран како ризик врз буџетот во однос на оној извештај за преземени обврски по договори од јавни набавки од 26 Октомври 2021 година. Бидејќи го спомнавте и него, јас дојдов до тој фамозен извештај, тој е извештај за преземени обврски по договори за јавни набавки и тој изнесува, ниту повеќе, ниту помалку 292 500 000 и нешто. Од тие обврски преземени по договор за јавни набавки во овој момент има обврски по следниве основи: договорот со Импума којшто еве го фамозни 4-5 години, ми се здосади од префрлање од буџет во буџет, од 21 810 000 денари, од коишто најголемиот дел односно основниот долг без ДДВ паѓа на инвеститор односно донатор, Агенција за финансиска поддршка. Што значи дека нема да ја загрози стабилноста на буџетoт, односно тие пари се извесни. Втора работа, втор договор којшто тежи од тие... тоа е 51 844 000 денари по договорот со Стентон градба имаме обврски, од кои 4 758 000 денари се содржат во шестата времена ситуација, којашто најверојатно ќе заврши низ судските лавиринти и затоа имаме обврска од 47 000 000. И имаме уште обврска долгорочна од втората кредитна линија за тие 5 рати што ги спомнав при презентацијата во вкупен износ од 11 874 000 денари. Ризици други врз буџетот за 2024 година во овој момент е: во овој момент бидејќи е затворен трезорот, не можеме да исплатиме повеќе... затворен е, не плаќаме повеќе... не е стигната ситуација за извршени работи, за изградба на потисниот цевковод во село Канатларци, во износ од 18 089 000 денари. Значи тие се ризик кога ќе дојдат за наплата во текот на идната година. Треба да се обезбедат со ребалансирање на основниот буџет. Друг ризик во овој момент нема, значи нема до овој момент. Тоа би било значи извесно дека најголем дел од овие вака планирани проекти и позиции по програми и потпрограми апсолутно ќе бидат извршени. Притоа што ми дава да бидам оптимист? Ми дава следниот податок: денес, кога би завршила буџетската година ние ќе пренесеме вишоци на приходи од 122 853 776 денари, во коишто влегуваат 90 000 000 од трансферот од Министерството за животна средина, 31 705 000 денес имаме состојба на изводот и 1 148 000 денари средства коишто лежат за реализација на проект. Односно од планираните 606 396 000 денари, 20,26% приходи веќе се остварени. Така да, јас навистина имајќи во предвид... овие остварувања и плус имајќи го во предвид планираниот максимален износ на сопствени приходи, Ве уверувам дека ќе бидиме идната година над 100%, троцифрено остварување еднаш барем еднаш да оствариме. Ви благодарам и бидете оптимисти дека ќе го оствариме ова!

ДЕЈАН ПРОДАНОСКИ:

Ви благодарам! Повелете г-дине Мариновски.

НИКОЛЧЕ МАРИНОВСКИ:

Благодарам. Г-дине Звездакоски Вашето искуство Ви дозволува во позитивна смисла, умешно да ги манипулирате бројките во делот на конта, приходи, расходи итн. Една работа само пропуштивте да ни кажете или да ни споделите, колку се вкупните преземени обврски во овој момент по основ на јавни набавки, на тие работи? Значи, зошто? Бидејќи Градоначалникот нѐ извести преку медиуми дека во моментов долгот е 47 000 000 денари, а ние велиме дека имаме преземено обврска кон правното лице кое асфалтира улици околу 80 000 000 денари, имаме за кружен тек 5 000 000 денари, имаме по основ на нафти, на струја, на тендери, за едно, за друго... очекувам вкупните преземени обврски. Јас овие извештаи ги побарав пред 2 дена на е-пошта не ми ги достави одделението за финансии, во ред, за да можеме да бидеме поконкретни. Убаво е ако како што велите дојдиме до троцифрена наплата, тоа значи дека и нешто и постаро ќе си наплатиме, тоа е добро и ме бендисува. Исто така позитивно е тоа што и државата со тие средства кои ги исплатила баш пред Нова Година помогнала во дваесетпроцентно реализирање стартно на планираните приходи, и тоа е добро. Значи сите оние критики дека централната власт не ја поддржува Општина Прилеп или не е во кохабитација или не соработува мислам дека повеќе не држат вода. Благодарам!

ДЕЈАН ПРОДАНОСКИ:

Ви благодарам! Повелете со одговор на коментарот од колегата, па понатаму г-динот Китаноски.

ДРАГЕ ЗВЗДАКОСКИ:

Прашањето ми беше пуштено на е-пошта пред два дена, јас бидејќи користев одмор направив напори и ги обезбедив податоците. Обврски преземени по разни основи, по договори за јавни набавки со пресек 27.12.2023 година се 121 000 000 денари, од коишто најголем дел отпаѓаат на Топлина 79 903 930, Пирамид фирма којашто го реализира потисниот цевковод Канатларци од 18 087 000 денари, па имаме лимаро-фарбарски работи за одржување на колите 1 948 000, кружен тек 5 408 000, зимско одржување 5 288 000, само поголемите... Електро Точила за одржување материјали и работна рака 3 663 000. 1 200 000 копирање, печатење, издавање услуги... значи вкупно 121 000 000, не земајќи ги во предвид ова што претходно го кажав, 11 874 346 денари кредитот, Стентон градба 51 884 179 и Импума договорот 21 810 615! Тие се од извештајот од 2021 година, тоа е тоа!

ДЕЈАН ПРОДАНОСКИ:

Ви благодарам! Повелете г-дине Китаноски.

АЛЕКСАНДАР КИТАНОСКИ:

Почитуван Градоначалник, очигледно е дека ова Ваше фејсбук-соопштение или овој Ваш отчет треба да го коригирате! Кога дојдовте на власт, ако имате доблест, еве признаете конкретно, зборувавте дека... односно сега е оваа соопштение... со одговорно и чесно работење после 2 години локална власт успеавме преземените обврски 292 562 164 денари да ги намалиме на само 47 000 000 денари. Е тогаш во тие 292 000 000 денари беа и долгорочните обврски кои произлегуваат во 2022 година...? Како? Да, да, е па сега Вие сега што направивте? Е сега имајте храброст, ова коригирајте го овде, наместо 47 000 000 денари... 180 000 000 денари е! Три милиони евра имате Градоначалник обврски по основ на договори. Еве Подмоље е 79 903 000 за изгребаниот асфалт, 50 000 000 за градинката, 18 000 000 за Канатларци за водоводот, 5 000 000 кружниот, 500 000 украсување, 500 000 прехранбени, 885 000 хигиена, 5 282 000... овие податоци ги побарав вчера на комисија за финансирање, дискутиравме, за Изофаст, ај да не ги спомнувам фирмите и останати. Милион и половина ССГ, 3,6 друга фирма некоја, 1 700 000 за нафта. Oвие се сите околу 180 000 000 денари! Излезете, коригирајте го и кажете дека Општина Прилеп има обврски по основ на... и долгорочни и доспеани, којшто се по основ на договори од скоро 180 000 000 денари, три милиони евра... и затоа излегувате со вакви фејсбук-соопштенија, па немаме квалитетна дебата ниту во совет, ниту со граѓани!

ДЕЈАН ПРОДАНОСКИ:

Ви благодарам! Повелете Градоначалник со одговор.

БОРЧЕ ЈОВЧЕСКИ-Градоначалник на ЕЛС Општина Прилеп:

Почитуван господин советник Китаноски, зарем е можно да Ве боли за сѐ што ние со овој мандат враќаме? Зарем е можно да се радувате за успехот дека се враќа? И точно е изјавата дека затекнати долгови се 296 000 000, а од затекнатите ние успеавме да вратиме толку на... од затекнатите, значи сите тие договори коишто се. Ова што го кажувате е внесено во Развојна програма и уште еден демант Ваш дека нешто се работи, дека тие се проекти којшто ние ги воведуваме и точно е дека во нашиот мандат ќе ги реализираме! А не да му оставиме на некој нареден градоначалник... Ви благодарам уште еднаш на поддршката дека нешто навистина сериозно се работи, дека внесени се проекти коишто имаат развојна програма од наше време, а додека Вашите долгови коишто ги затекнав се исплатени! Тоа се Ваши долгови коишто во 2021 година јас ги затекнав кога дојдов во просториите на Локалната самоуправа. Ви благодарам.

ДЕЈАН ПРОДАНОСКИ:

Ви благодарам! Да ги разгледаме прво амандманите. Да одиме со амандманите, да ги изгласаме, па конечно гласањето околу буџетот, па после пауза ќе направиме.

Пред да преминеме на гласање кон буџетот, бидејќи предметната дискусија е завршена ги ставам амандманите пред советот односно пред советниците, да ги изгласаме, па да гласаме околу буџетот.

Предлог амандман од колегата советник Дарко Герамитчиоски којшто се однесува за промена од програмата Е00 Општинска администрација, во ставката 427110, потставката пардон, во износ од 15 000 000 денари и програмата Ф10 Урбанистичко планирање, потставка 425640 изработка на просторни и урбанистички планови од 5 000 000 денари, да се стават во функција на потпрограмата, пардон програмата Н10 Основно образование, потставка 423410 за прехранбени продукти и пијалаци го ставам на гласање. Дали советниците сметаат дека овој амандман треба да стане составен дел на буџетот на Општина Прилеп за 2024 година? Кој е ЗА, вака... овој амандман да стане предлог?

Дали е некој ПРОТИВ? ВОЗДРЖАНИ?

Констатирам дека со 7 гласови ЗА и 14 гласови ПРОТИВ, овој амандман е одбиен од советот да стане составен дел на буџетот на Општина Прилеп!

Предлог амандман предложен од колегата Александар Ѓорѓиоски којшто се однесува на пренамена на средства од програмата Е00 Општинска администрација, од контото 427110 привремени вработувања, истиот да се намали за 4 000 000 денари и да се стават во функција на ЕА0 Капитални трошоци на општина, конто 481 градежни објекти за пренамена на некој од постоечките имоти на Општина Прилеп за Младински културен центар. Кој е ЗА вака предложен амандман да стане дел од буџетот на Општина Прилеп за 2024 година?

Дали е некој ПРОТИВ? ВОЗДРЖАНИ?

Констатирам дека со 7 гласови ЗА, 14 гласови ПРОТИВ и 1 глас ВОЗДРЖАН, овој амандман не е дел од буџетот на Општина Прилеп за 2024 година!

Амандман предложен исто така од колегата Александар Ѓорѓиоски којшто вели дека од програмата Е00 Општинска администрација, конто 427110 привремени вработувања, износот да се намали за 4 000 000 денари кои би се ставиле во програмата Л00 Спорт и рекреација, на контото 463120 и истиот да се зголеми на 9 000 000 денари за поддршка на спортот. Кој е ЗА вака предложениот амандман да стане дел на буџетот?

Дали е некој ПРОТИВ? ВОЗДРЖАНИ?

Констатирам дека со 8 гласови ЗА и 14 гласови ПРОТИВ, овој амандман нема да стане составен дел на буџетот на Општина Прилеп за 2024 година!

Амандман предложен од колешката Марија Симоноска којшто се однесува на промена на средствата од програмата Г10 Поддршка на локален економски развој, од потставката 464990, каде предлага со 1 000 000 денари да се направи Програма за поддршка на жени индивидуални земјоделки. Кој е ЗА вака предложениот амандман да стане дел од буџетот за 2024 година?

Дали е некој ПРОТИВ? ВОЗДРЖАНИ?

Констатирам дека со 7 гласови ЗА, 14 гласови ПРОТИВ и 1 глас ВОЗДРЖАН, амандманот нема да биде дел од буџетот за 2024 година!

Амандман број 2 предложен од колешката Марија Симоноска којшто се однесува на пренамена на средства од програмата К40 Културни манифестации и творештво, потставката 464990 други трансфери во износ од 2 000 000 денари и со овој амандман износот да се намали за 40 000 денари, што би се додала дополнителна ставка за манифестацијата “Зборот на Конески” во износ од 40 000 денари. Кој е ЗА вака предложениот амандман да стане составен дел од буџетот за 2024 година?

Дали е некој ПРОТИВ? ВОЗДРЖАНИ?

Констатирам дека со 7 гласови ЗА, 14 ПРОТИВ и 1 глас ВОЗДРЖАН и овој амандман не се прифаќа да стане дел од буџетот за 2024 година!

Амандман предлог на колегата Александар Китаноски којшто се однесува за намалување на средствата од програмата Е00 Општинска администрација, конто 427110 привремени вработувања, од средствата 18 000 000 денари, 15 000 000 денари да се намалат и да се стават во функција на програмата на советот А00 Совет на Општина Прилеп, каде што со овие средства би се дала финансиска помош на пензионерите кои се жители на Општина Прилеп. Кој е ЗА вака предложениот амандман да стане составен дел од буџетот за 2024 година?

Дали е некој ПРОТИВ? ВОЗДРЖАНИ?

Констатирам дека со 8 гласови ЗА, 12 гласови ПРОТИВ и 2 ВОЗДРЖАНИ, овој амандман нема да стане составен дел од буџетот на Општина Прилеп за 2024 година!

Предлог амандман од колегата Николче Мариновски којшто се однесува на промена на средствата од програмата Е00 Општинска администрација, потставка 427110 привремени вработувања, износот од 18 000 000 да се намали за 6 000 000 и истите да се пренаменат во програмата ЕА0 Капитални трошоци на Општина Прилеп, конто 484140 купување на информатичка и видео-опрема. Кој е ЗА вака предложениот амандман да стане составен дел од буџетот?

Дали е некој ПРОТИВ? Дали е некој ВОЗДРЖАН?

Констатирам дека со 6 гласови ЗА, 14 гласови ПРОТИВ и 1 ВОЗДРЖАН, овој амандман нема да биде дел од буџетот за 2024 година!

И исто така амандман број 2 предложен од колегата Николче Мариновски којшто од програмата Е00 Општинска администрација, од потставката 427110 привремени вработувања од 18 000 000 денари предлага да се намали за 100 000 денари коишто ќе бидат пренаменети во програмата Ф10 Заштита на животна средина каде ќе се отвори ново конто 463110 трансфери до здруженија и граѓани и истите средства би се предвиделе за поддршка на проектот на Ротари клубот-Прилеп и Пакомак, за рециклирање на отпад и пластични шишиња. Кој е ЗА вака предложениот амандман да стане дел од буџетот за 2024 година?

Констатирам дека овој амандман е едногласно усвоен и станува дел од буџетот за 2024 година!

И, конечно буџетот за 2024 година... Кој е ЗА усвојување на Буџетот на Општина Прилеп за 2024 година со вклучени, амандманот од колегата Николче Мариновски и амандманите од предлагачот, да крене рака?

Дали е некој ПРОТИВ? ВОЗДРЖАНИ?

Констатирам дека со 14 гласови ЗА, 1 глас ПРОТИВ и 6 гласови ВОЗДРЖАН, Буџетот е усвоен!

 По втората, третата, четвртата, петтата, шестата и седмата точка од дневниот ред:

Oдлука за извршување на буџетот на Општина Прилеп за 2024 година, Oдлука за утврдување на вредност на бодот за платите на административни службеници за 2024 година, Oдлука за определување на висината на благајничкиот максимум, Програма за субвенционирање на јавните комунални претпријатија основани од единицата на локална самоуправа Општина Прилеп за 2024 година, Програма за субвенционирање на месечните трошоци за вода на социјално ранливи категории на граѓани за 2024 година и Буџетскиот календар на Општина Прилеп за 2024 година.

Пред да отворам претрес ја повикувам претседателката на Комисијата за финансирање и буџет г-ѓа Ирена Стерјовска-Локвенец да го поднесе извештајот по однос на овие точки. Повелете г-ѓо Стерјовска Локвенец со извештајот!

ИРЕНА СТЕРЈОВСКА-ЛОКВЕНЕЦ:

Благодарам Претседателе!

Комисијата за финансирање и буџет на одржаната седница ја разгледа предлог-одлуката за извршување на буџетот на Општина Прилеп за 2024 година, одлука којашто ја носевме секоја година после носењето на предлог-буџетот за годината, така да и оваа година Комисијата за финансирање и буџет ја разгледа одлуката за извршување на буџетот поднесена од страна на секторот за финансирање и истата беше усвоена со 4 гласови ЗА и 1 глас ПРОТИВ.

Наредната точка предлог-одлука за утврдување на вредност на бодот за платите на административни службеници за 2024 година. Всушност станува збор за вредност на бодот, иста од претходната година 2023 година, 81,6 и истата предлагаме како Комисија за финансирање и буџет едногласно да биде усвоена од страна на советот.

Предлог-одлуката за определување на висината на благајничкиот максимум од страна на секторот за финансирање и буџет беше објаснет оној максимум којшто мора да биде во денарскиот благајнички максимум, како и во девизниот благајнички максимум и истата точка предлагаме едногласно да биде усвоена, како Комисија за финансирање и буџет.

Предлог-програмата за субвенционирање на јавните комунални претпријатија основани од единицата на локална самоуправа, Општина Прилеп, за 2024 година, предлагаме да биде усвоена со 3 гласови ЗА и двајца ВОЗДРЖАНИ, од страна на комисијата за финансирање и буџет.

Предлог-буџетскиот календар на Општина Прилеп за 2024 година, Комисијата за финансирање и буџет исто така го разгледа овој буџетски календар за оваа година и предлагаме едногласно од страна на комисијата, да биде усвоен денес од страна на советот.

Предлог-програмата за субвенционирање на месечните трошоци за вода на социјално ранливи категории на граѓани за 2024 година. Програма којашто ја носиме изминатите неколку години во интерес на граѓаните на нашата општина, исто така, едногласно од страна на комисијата за финансирање и буџет предлагаме да биде усвоена.

И предлог-програмата за поддршка на локалниот економски развој за 2024 година, од страна на Комисијата за финансирање и буџет беше изгласана едногласно и предлагаме денес од страна на советот да бидат усвоени овие предлог-одлуки.

Благодарам.

ДЕЈАН ПРОДАНОСКИ:

Ви благодарам за извештајот! Отворам претрес, дали некој се јавува за збор по однос на овие точки? Повелете г-дине Звездакоски, од секторот за финансирање и буџет.

ДРАГЕ ЗВЕЗДАКОСКИ:

Бидејќи претседателката во излагањето не го спомна, корекцијата во одлуката за извршување, од членот 13 од одлуката за извршување, затоа станав да го допрецизирам. Одлуката којашто Ви беше доставена како предлог-одлука, понеделникот на 25-ти бев на работа, уште еднаш го консултирав и општиот колективен договор за јавен сектор кој стапи во сила 20 Јули 2023 година и колективниот договор на ниво на работодавач. Во новиот... општ колективен договор за јавен сектор... нема ограничувања како што беше во претходната... каде што кажуваше 350 денари половина дневница, односно 700 денари цела дневница и исплата на најмалку 30%, минимум 30% регрес за годишен одмор. И од тие причини бидејќи таму нема ограничувања, во предлог-одлуката што ја коригирав ги внесов податоците од колективниот договор на ниво на работодавач, со којшто половина дневница се утврдува за патување од 8 до 12 саати на 400 денари, на 12 саати 800 денари и процентот 30, минимум 30, се заменува со процент, 60% од основицата на просечно исплатената плата. Значи, тоа е усогласување согласно на колективниот договор на ниво на работодавач!

ДЕЈАН ПРОДАНОСКИ:

Ви благодарам! Дали некој друг се јавува за збор по однос на овие точки?

Бидејќи никој не се јавува за збор, ги молам членовите на советот да се изјаснат!

Кој е ЗА усвојување на Одлука за извршување на буџетот на Општина Прилеп за 2024 година?

Дали е некој ПРОТИВ? ВОЗДРЖАНИ?

Констатирам дека со 20 гласови ЗА и 1 глас ВОЗДРЖАН, Одлуката е усвоена!

Кој е ЗА усвојување на Одлука за утврдување на вредност на бодот за платите на административни службеници за 2024 година?

Дали е некој ПРОТИВ? ВОЗДРЖАНИ?

Констатирам дека со 20 гласови ЗА и 1 глас ВОЗДРЖАН, Одлуката е усвоена!

Кој е ЗА усвојување на Одлука за определување на висината на благајничкиот максимум?

Дали е некој ПРОТИВ? ВОЗДРЖАНИ?

Констатирам дека со 20 гласови ЗА и 1 глас ВОЗДРЖАН, Одлуката е усвоена!

Кој е ЗА усвојување на Програма за субвенционирање на јавните комунални претпријатија основани од единицата на локална самоуправа Општина Прилеп за 2024 година?

Дали е некој ПРОТИВ? ВОЗДРЖАНИ?

Констатирам дека со 14 гласови ЗА и 1 глас ВОЗДРЖАН, Програмата е усвоена!

Кој е ЗА усвојување на Програма за субвенционирање на месечните трошоци за вода на социјално ранливи категории на граѓани за 2024 година?

Дали е некој ПРОТИВ? ВОЗДРЖАНИ?

Констатирам дека со 16 гласови ЗА, Програмата е усвоена!

Кој е ЗА усвојување на Буџетски календар на Општина Прилеп за 2024 година?

Дали е некој ПРОТИВ? ВОЗДРЖАНИ?

Констатирам дека со 20 гласови ЗА и 1 глас ВОЗДРЖАН, Буџетскиот календар е усвоен!

Пауза 10 минути!

ПАУЗА

ДЕЈАН ПРОДАНОСКИ:
 По осмата точка од дневниот ред:

Статутарна одлука за измена и дополнување на Статутот на Општина Прилеп.

Пред да отворам претрес, го повикувам Претседателот на Комисијата за статут и прописи, господин Дарко Андреески да го поднесе Извештајот по однос на оваа точка. Повелете господине Андреески.

ДАРКО АНДРЕЕСКИ:

Почитувани, статутарната одлука се однесува на инкорпорирање на одредбите од Законот за заштита на правата на пациентите, според коишто е предвидено формирање на Комисија за унапредување на правата на пациентите и е предвидена обврска општината да го измени Статутот на начин што оваа комисија ќе ја предвиди во Статутот. Во просториите на општината извршен е инспекциски надзор од страна на Државниот санитарен и здравствен инспекторат и записнички е утврдена обврска Статутот да се измени на начин што оваа комисија ќе го предвиди. Така што на една од наредните седници оваа Комисија треба и да ја формираме. И постојат и други обврски, за обезбедување просторија за работа итн. Едногласно со 3 гласови ЗА од сите присутни членови му предлагаме на Советот оваа статутарна одлука да ја прифати.

ДЕЈАН ПРОДАНОСКИ:

Ви благодарам за Извештајот. Отворам претрес, дали некој се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е ЗА усвојување на Статутарна одлука за измени и дополнување на Статутот на Општина Прилеп?

Констатирам дека Одлуката е едногласно усвоена.

По деветтата точка од дневниот ред:

Програма за работа на Советот на Општина Прилеп за 2024 година.

Како Претседател на Комисијата за изработка на Програмата за работа на Советот на Општина Прилеп, земам збор.

ДЕЈАН ПРОДАНОСКИ:

Почитувани колеги, денес во 09.00 часот, во Зелената сала се одржа Комисија за изготвување на Програма за работа на Советот на Општина Прилеп за 2024 година и согласно Комисијата, со 3 гласови ЗА и 1 глас ВОЗДРЖАН, на членовите на Советот им предлагаме оваа Предлог-Програма за работа на Советот биде усвоена и од Вас како советници. Стандардна процедура. Секоја година донесуваме Програма за работа. Најчесто тоа е согласно материјалите како стигнуваат до Советот. Исто е и во оваа Програма. Нешто дополнително, ново што треба да се каже односно да се додаде на оваа програма нема. Сметам дека треба да ја прифатиме во целост оваа програма како што е дадена до Вас. Ви благодарам.

 ДЕЈАН ПРОДАНОСКИ:

Отворам претрес, дали некој се јавува за збор?

Повелете госпоѓо Симоноска, имате право на збор.

МАРИЈА СИМОНОСКА:

Почитуван Претседателе на Совет, како член во Комисијата за донесување на Програма за работа на Совет, јас ја кажав забелешката нели и на Комисија, дека во 2024 година има еден само дополнителен дел, дека се предвидува посебна седница за советнички прашања. Јас, моето мислење го кажав и во текот на... додека се одржуваше комисијата, дека... сметам дека нема потреба од такво нешто затоа што веќе 2 години од мандатот поминаа и советничките прашања беа во тековните седници и така сметам дека нема потреба од донесување на една ваква измена. И како советничка група од опозицијата сметаме дека како и до сега што беа поставувани советничките прашања, сметаме дека и понатаму треба да продолжат. Ви благодарам.

ДЕЈАН ПРОДАНОСКИ:

Ви благодарам. Еве уште еден коментар да си земам за право, да земам збор...

ДЕЈАН ПРОДАНОСКИ:

Добро, зборувавме и на комисија и не е воопшто предлагање на некоја измена. Во согласност односно во договор со координаторите на советничките групи сметавме дека оваа година, на почетокот на годината дека е добро пред почетокот на секоја седница да се поставуваат советничките прашања, но со оглед на ова искуство од последнава година дека навистина има поширока дебата околу прашањата, не е согласно Деловникот, тоа сме ги зборувале овде забелешките дека еве во име на добра и транспарентна дебата остававме и пошироки дигресии и надвор од Деловникот за работа затоа што согласно членот на Деловникот на работа, советничко прашање се поставува јасно, гласно и кратко. Секогаш имаше и вовед во прашањата, па дополнително изјаснување на советниците, задоволни/незадоволни од одговорот којшто го добиваат на седниците и мислам дека стануваше збор за една поширока предметна расправа и се губеше континуитетот односно смислата или точките на дневниот ред. А согласно Деловникот за работа така е и предвидено... и согласно Статутот на Општина Прилеп... да... советнички прашања има посебна седница и мислам дека е добар момент да се вратиме на Деловникот за работа и да го почитуваме. Не е значи воопшто, еве и за пошироката јавност, не е предлагање на некоја измена што не било пракса до сега... Така функционирале сите состави на советите на Општина Прилеп и е од интерес и за граѓаните, за да не се разводнуваат и да не се издолжуваат седниците... да се расправа по точките кои се предмет на расправа, а да не се дополнително оптоваруваат седниците на Совет, а знаете дека и... сами сте свесни и добро е тоа како момент дека оставена е широка дебата за сите прашања и мислам дека навистина треба да се држиме до Деловникот за работа за да не ја губиме смислата на нашето работење. Го почитувам Вашиот став, ги разменивме на некој начин и различните ставови околу ова прашање. Мислам дека треба да се држиме до тоа што значи Деловник за работа на Советот на Општина Прилеп. Благодарам.

ДЕЈАН ПРОДАНОСКИ:

Дали некој друг се јавува за збор по однос на ова прашање?

Повелете господине Мариновски.

НИКОЛЧЕ МАРИНОВСКИ:

Благодарам Претседателе. Исто како мојата колешка, и јас сметам дека не треба да биде тргнато... да биде отстранета оваа пракса за поставување на советнички прашања, имајќи во предвид дека актуелностите на темите се во моментот. Инаку во даден момент, кога ќе има поактуелни теми ќе треба да бараме вонредни седници. Нејсе, како и да е, како и да се одлучи, доколку колегите одлучат да се изгласа вака оваа Програма, тогаш апелирам да се размисли соодветната комисија да направи измена и во Деловникот, и не само две советнички прашања, туку да го зголемиме бројот на советнички прашања, имајќи во предвид периодот колкав ќе биде. Ако на секои 3 месеци имаме по една седница, можеби ќе се создаде потреба да се постават 3 прашања до Градоначалникот, или 4 од страна на еден советник. Па затоа нека размисли соодветната комисија подоцна, доколку ова вака го усвоите дали... бидејќи нешто ако било актуелно пред 3 месеци, сега... да поставите прашања за него, па наредниот месец, значи... ме разбирате... да... да има... сега ајде... 6 прашања се многу, во секој случај, ама да има простор да се поставуваат повеќе прашања. Благодарам.

ДЕЈАН ПРОДАНОСКИ:

Ви благодарам. За да не се злоупотребува, сега еве јас лично да не ја злоупотребувам говорницата, согласно Деловникот вели дека минимум една седница за советнички прашања, вели минимум. Но не го ограничува бројот на колку седници би имало потреба да се договараат за советнички прашања. Исто како што функциониравме и до сега, во координација со координаторите, со Вас со советниците, мислам дека може да ги договориме и работите како би се движело тоа, односно како би ги закажувале тие седници за советнички прашања. Не е скратен ниту институтот да се дополни дневниот ред со некоја актуелна тема. Сме го практикувале и тоа во овие 2 години, значи нема апсолутно... не чувствувам... затоа и така беше информацијата како Претседател на оваа комисија за изработка на Програмата за работа на Советот, дека воопшто не правиме нешто ново што треба да биде предмет на дебата... и се надевам дека и соработката ќе си продолжи вака како што е. Ги договараме работите пред секоја седница како да се движиме низ седницата. Затоа сметам дека нема ништо ново околу донесувањето на оваа Програма, и не е ништо спорно, не е скратено апсолутно никакво право согласно Деловникот и Статутот на Општина Прилеп на ниту еден советник во составот на Советот на Општина Прилеп. Повелете господине Китаноски.

АЛЕКСАНДАР КИТАНОСКИ:

Почитуван Претседател исто и јас не се согласувам со оваа измена за Програмата за работа на Советот која се однесува за 2024 година. Ние со самото тоа што имавме и можност и на секоја седница да поставуваме прашања, за некои Градоначалникот се трудеше да ни даде одговор, а за некои па не знам јас дали колегиве советници во изминатиот период имаа добиено и писмен одговор. Веројатно во овие 2 години на советничко прашање ако имаме не знам, 5 или 10 одговори. Ме интересира дали оваа пракса, сега во делот на советнички прашања, како ќе биде по однос на директорите на јавните претпријатија? Значи таа седница што е замислена за на 3 месеци ќе бидат и тие присутни тука, или само се однесува на прашања коишто го таргетираат Градоначалникот и неговото работење? Ние во Јануари ќе имаме финансиски планови на кои ќе присуствуваат овде Директорите од јавните претпријатија, од јавните општински установи, од основни и средни училишта. По однос, Претседателе на прашањата кон тие раководители, какво е Вашето мислење и како ќе продолжиме да работиме во наредната година?

ДЕЈАН ПРОДАНОСКИ:

Добро. Ви благодарам. Барам реплика.

ДЕЈАН ПРОДАНОСКИ:

Би сакал да бидеме коректни и да... сум формалист по природа, да не го... на некој начин да не ја злоупотребуваме терминологијата. Не правиме никакви измени. Измената или преседанот беше направен со договорот којшто го направивме меѓу советничките групи, дека добро е на почетокот на секоја седница да има советничко прашање. И Програмата за 2023 година е во иста форма како оваа, донесена. Апсолутно во истата форма, со тоа што, викам уште еднаш, направивме преседан да биди еве... да ги запазиме темите кои се актуелни и она што значи поставување на советнички прашања на секоја седница. По однос на конкретното прашање коешто го имате. Ако на секоја седница којашто би ја закажале за советнички прашања... ние сигурно предвреме нема да ги знаеме прашањата коишто би биле предмет на интерес на секој еден советник... тоа би значело една некоректна координација претходно. Претпоставувам дека на таква седница, односно не претпоставувам туку сум сигурен дека сите носители на јавни комунални претпријатија раководствата, на јавните општински установи и на основните и средните училишта, сѐ она што е надлежност на локалната самоуправа, треба да бидат присутни и би биле присутни на таква една седница и сите прашања кои се однесуваат на која било дејност вклучително и раководителите на сектори од локалната администрација би биле тука присутни за да можат во реално време да одговорат на прашањата. По однос на одговарање или неодговарање на прашањата, треба да бидеме исто така коректни, дека во овој мандат на Советот на Општина Прилеп, мислам дека најмногу се испорачало демократија од било кога до сега. Не изземам ниту гарнитури коишто раководеле, ниту владејачки мнозинства, туку еве во име на сите советници можам да си земам слобода да искоментирам дека до сега на најмногу седници сме го имале Градоначалникот да биде присутен. Минатото кажува дека градоначалниците не биле баш толку ревносни, не биле гости на седниците на Советот и не одговарале на олку прашања. За дел од прашањата коишто, се консултиравме и со службите овде коишто работат и ми помагаат во Советот, дека на најголем дел од прашањата се одговорило, за... еве чисто за споредба во 2018 година имам поднесено 4 советнички прашања, денес е 2023 година, јас сѐ уште немам добиено одговор на некои од тие советнички прашања. Затоа, не е... мислам дека не е во ред да се коментира нешто на кое се дало дополнителна слобода и се... Ако важиме за храм на демократијата и така и беа и заложбите и при формирање на овој Совет дека максимално... да се почитуваат институтите за владеење на демократското право на секој од советниците затоа што преку Вас пак стигнува гласот на граѓаните овде до Советот на Општина Прилеп и нема простор за како да речам, за загриженост и за она што Ви значат дилеми дека на сите седници коишто би ги закажувале, а се однесуваат на советничките прашања, дека нема да испорачаме односно да побараме присуство на носителите на јавните функции, оние кои се задолжени по области и дека тие седници би биле чисто наменски и со тоа сметам дека можеби во ред е забелешката на колегата Мариновски дека треба да се интервенира врз Деловникот за работа. Се надевам дека во 2024 година ќе се создадат сериозни услови да поразговараме за повеќе прашања кои се однесуваат за функционирањето и работењето на Советот, а коишто можат и треба да претрпат одредени измени, затоа што по овој Деловник по којшто работиме... е навистина непроменет од неговото донесување во Советот, ако не се лажам 2004 година и нема измени направено. Може да зборуваме, да отвориме една дебата поширока со сите советници, да ја консултираме и јавноста, да ги консултираме и службите и да се направи еден да речам посовремен и поприспособен Деловник за работа на моменталните, односно на современите услови во коишто работи и функционира Советот. Ви благодарам.

ДЕЈАН ПРОДАНОСКИ:

Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е ЗА усвојување на Програма за работа на Советот на Општина Прилеп за 2024 година?

Дали е некој ПРОТИВ? ВОЗДРЖАНИ?

Констатирам дека со 15 гласови ЗА и 6 гласови ВОЗДРЖАН, Програмата е усвоена.

По десеттата точка од дневниот ред:

Програма за социјална заштита, заштита на децата и здравствена заштита на Општина Прилеп за 2024 година.

Пред да отворам претрес, го повикувам Претседателот на Комисијата за општествени дејности и заштита на правата на децата, господин Кире Јоноски да поднесе Извештај по однос на сите точки кои ги третираше оваа комисија за да не се прозиваме на секоја точка, затоа што имаме една низа на точки кои ги третираше оваа комисија, да го поднесе извештајот, а точките ги разгледуваме поединечно. Повелете господине Јоноски.

КИРЕ ЈОНОСКИ:

Добар ден почитувани колеги, почитуван Претседател на Совет. Комисијата за општествени дејности и заштита на правата на децата на Советот на Општина Прилеп, на ден 27.12.2023 година, среда, со почеток од 12 часот и 30 минути, во Зелената сала одржа седница со следниов предлог на дневен ред:

* Предлог-Програма за социјална заштита, заштита на децата и здравствена заштита на Општина Прилеп за 2024 година
* Предлог-Програма за обезбедување на оброк за учениците во прво и второ одделение од основните училишта во Општина Прилеп за 2024 година
* Предлог-Програма за доделување на еднократна парична помош за новороденче
* Предлог-Програма за доделување на стипендии за студенти од Општина Прилеп
* Предлог-Програма за спроведување на општи мерки за заштита на населението од заразни болести за 2024 година
* Предлог-Програма за доделување награди на талентирани (наградени) ученици од основните и средните училишта во Општина Прилеп
* Предлог-Правилник за доделување награди за талентирани (наградени) ученици во основните и средните училишта во Општина Прилеп
* Предлог-Програма за доделување награди за најдобар наставник во одделенска и предметна настава во општинските основни училишта и најдобар наставник во средните општински училишта во Општина Прилеп
* Предлог-Правилник за услови и критериуми за доделување награди за најдобар наставник во одделенска и предметна настава во општинските основни училишта и најдобар наставник во средните општински училишта во Општина Прилеп
* Предлог-Програма за доделување награди за најдобар воспитувач и најдобар неговател вработени во ЈОУ Детски градинки “Наша Иднина”-Прилеп
* Предлог-Правилник за услови и критериуми за доделување награди за најдобар воспитувач и најдобар неговател вработени во ЈОУ Детски градинки “Наша Иднина”-Прилеп

Комисијата ги разгледа точките и по истите се изјасни едногласно, позитивно. Со тоа на членовите на Советот им предлагаме точките да бидат усвоени по предложениот текст.

ДЕЈАН ПРОДАНОСКИ:

Ви благодарам за Извештајот.

Отворам претрес. Дали некој се јавува за збор по однос на точката: Програма за социјална заштита, заштита на децата и здравствена заштита на Општина Прилеп за 2024 година?

Бидејќи никој не бара збор, ги молам членовите на Советот да се изјаснат.

Кој е ЗА усвојување на Програма за социјална заштита, заштита на децата и здравствена заштита на Општина Прилеп, да крене рака?

Констатирам дека Програмата е едногласно усвоена.

По единаесеттата и дванаесеттата точка од дневниот ред:

* Програма за обезбедување на оброк за учениците во прво и второ одделение од основните училишта во Општина Прилеп за 2024 година и
* Програма за доделување на еднократна парична помош за новороденче

Отворам претрес. Дали некој се јавува за збор по однос на овие точки? Бидејќи никој не се јавува за збор...

А, се извинувам... Повелете господине Герамитчиоски.

ДАРКО ГЕРАМИТЧИОСКИ:

Благодарам за дадениот збор.

Во предложената мерка се наведува дека е со цел да се обезбеди еднаков третман на учениците при започнувањето на нивното школување, материјално да им се помогне на семејствата на овие деца и за имплементација на мерката предлагачот предвидел 7 500 000 денари. Ќе се повторам уште еднаш со образложението на амандманот кој денес за жал не ја доби поддршката од мнозинството. Бидејќи не ми е јасно, доколку се има во предвид дека овие деца ги користат истите училишни ходници и смени со децата, како од прво и второ одделение, мислам на децата од трето до петто одделение, како бесплатната исхрана за половина деца би претставувало еднаков третман? Зошто не беа направени напори да се обезбедат финансиски средства и за останатите ученици до петто одделение? Уште еднаш би Ве замолил да се направат напори, да се измени одлуката во овој дел и оваа одлука да важи подеднакво како за децата од прво и второ одделение, така и за дечињата од трето до петто одделение. Благодарам.

ДЕЈАН ПРОДАНОСКИ:

Ви благодарам. Дали некој друг се јавува за збор по однос на овие точки?

Бидејќи никој не се јавува за збор, ги молам членовите на Советот да се изјаснат.

Кој е ЗА усвојување на Програма за обезбедување на оброк за учениците во прво и второ одделение од основните училишта во Општина Прилеп за 2024 година?

Констатирам дека Програмата е едногласно усвоена.

Кој е ЗА усвојување на Програма за доделување на еднократна парична помош за новороденче?

Констатирам дека и оваа Програма е едногласно усвоена.

По тринаесеттата точка од дневниот ред:

Програма за доделување на стипендии за студенти од Општина Прилеп.

Отворам претрес, дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е ЗА усвојување на Програма за доделување на стипендии за студенти од Општина Прилеп?

Констатирам дека Програмата е едногласно усвоена.

По четиринаесеттата точка од дневниот ред:

Програма за спроведување на општи мерки за заштита на населението од заразни болести за 2024 година?

Отворам претрес по однос на оваа точка, дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е ЗА усвојување на Програма за спроведување на општи мерки за заштита на населението од заразни болести за 2024 година?

Констатирам дека Програмата е едногласно усвоена.

По петнаесеттата и шеснаесеттата точка од дневниот ред:

* Програма за култура-фестивали и манифестации за 2024 година и
* Програма за одбележување на значајни настани, личности и празници

Пред да отворам претрес, го повикувам Претседателот на Комисијата за одбележување на значајни настани, личности и празници, господин Игор Николоски да го поднесе Извештајот по однос на овие точки. Повелете господине Николоски.

ИГОР НИКОЛОСКИ:

Почитуван Претседател на Совет, почитувани колеги советници. Комисијата за одбележување на значајни настани, личности и празници одржа седница со дневен ред:

* Предлог-Програма за култура-фестивали и манифестации за 2024 година и
* Предлог-Програма за одбележување на значајни настани, личности и празници

Комисијата ги разгледа точките и по истите се изјасни едногласно, позитивно и со тоа на членовите на Совет им предлага точките да бидат усвоени во предложениот текст. Исто така Комисијата го разгледа и предлогот од членот на Совет Марија Симоноска и едногласно го одби. Благодарам.

ДЕЈАН ПРОДАНОСКИ:

Ви благодарам. Отворам претрес по однос на овие точки.

Повелете госпоѓо Симоноска, имате право на збор.

МАРИЈА СИМОНОСКА:

Почитуван Претседателе, почитувани колеги советници, јас веќе овој мој предлог во оваа програма којшто се однесува на културно-едукативен настан, “Зборот на Конески”, во спомен-домот на Блаже Конески во Небрегово... Нема да должам со која цел, бидејќи ги објаснив веќе и со амандманот. Можам само да кажам дека доколку се стави во Програмата, ќе има една нова радост, нова можност за афирмација, ќе има... со вклучувањето исто така на овој настан или манифестација, Општина Прилеп ќе има и потенцијална зголемена меѓуопштинска соработка и со Општина Долнени, меѓутоа ќе има и едно трајно обележје во културата на нашата земја, Македонија... И она што сакам да го кажам дека... на спомен-домот да му дадеме едно значење како што и тоа го прави една Германија токму со Гете... И се надевам дека уште еднаш ќе размислите и дека ќе ја добијам поддршката или овој амандман ќе биде... односно предлог-измена ќе биде поддржана од сите Вас. Ви благодарам.

ДЕЈАН ПРОДАНОСКИ:

Ви благодарам. Дали некој друг се јавува за збор?

Повелете господине Николоски.

ИГОР НИКОЛОСКИ:

 Почитувана колешке, до нас како Комисија стигна Предлог-измена или дополнување во Програмата за одбележување на значајни настани, личности и празници. Вашиот предлог е културно-едукативен настан “Зборот на Конески” со следниве содржини: литературни, ликовни, музички, фолклорни, кој ќе се одржува во спомен-домот Небрегово, Прилепско на 7 Септември секоја година. Е сега, мене не ми е јасно, Блаже Конески е роден на 19 Декември, а починат е на 7 Декември. Од каде излезе 7 Септември, кога и самото име на оваа комисија кажува дека комисијата е за одбележување на значајни настани, личности и празници? Па сега кој настан или кој празник со ова ќе го одбележиме? Значи Вашето образложение таму е дека 7 Септември бил ден пред 8 Септември, Ден на независноста и дека во Септември немало многу настани, па така ние да го одбележиме овој настан. Не гледам никаква поврзаност со Денот на независноста и Блаже Конески. Исто така спрема оваа Ваша логика, на пример некој може да даде предлог Водици да го славиме, не знам на 20 Јули оти времето е потопло, или па Кирил и Методиј да го славиме, не знам на 10 Октомври оти е ден пред 11 Октомври. Така да ние како комисија едногласно го отфрливме ова. И на крај сакам...

ДЕЈАН ПРОДАНОСКИ:

Ве молам...

ИГОР НИКОЛОСКИ:

И на крај сакам исто...

ДЕЈАН ПРОДАНОСКИ:

Ве молам...

ИГОР НИКОЛОСКИ:

Сега... Ама тоа е образложението, јас го читам, сега еве ќе продолжам... значи...

ДЕЈАН ПРОДАНОСКИ:

Ве молам...

ИГОР НИКОЛОСКИ:

Јас читам тоа што пишува значи... ништо фазла... Е сега и на крајот, еве го предлогот, значи го имам предлогот, на крајот има пишано P.S., значи P.S. има пишано... Предлог до комисијата е почитувани колеги, значи P.S. ми изгледа стварно како, не знам, роденденска честитка да си праќаме. Значи стварно предлогов не е сериозен, а е доставен до комисијата и до членовите на Совет. Благодарам.

ДЕЈАН ПРОДАНОСКИ:

Ви благодарам. Повелете господине Китаноски.

АЛЕКСАНДАР КИТАНОСКИ:

Колега Игор, Претседател си на комисија. Предлозите од страна на советниците презентирајте ги сериозно. Не е ништо смешно. Доколку е конструктивен предлогот, ако Ви е проблем датумот, еве 7 Септември ако не се сложувате, прифатете го 7 Декември, 21. Проблем е во датумот? Ако е 7 Септември, ајде еве нека не биди на 7 Септември. Дајте еве заедно, доколку е добар предлогот, да го прифатиме еве, настанот. Нека не биди еве... Проблем Ви е 7 Септември? Се смеевте на датумот? Ама еве дајте на денот на раѓањето, 8 Декември или 21 Декември...

ДЕЈАН ПРОДАНОСКИ:

Ве молам без дофрлање... Ве молам... Ве молам...

АЛЕКСАНДАР КИТАНОСКИ:

Да го измениме еве заедно датумот, еве нека не биди 7 Септември. Имајте почитување кон колешката.

ДЕЈАН ПРОДАНОСКИ:

Ве молам од место... Ве молам.

Ве молам, само една кратка дигресија, се извинувам.

ДЕЈАН ПРОДАНОСКИ:

Средствата коишто ги предлага колешката Марија Симоноска се навистина за Општина од вакви размери се релативно мали и мислам дека има простор за флексибилност, ако се осмисли добар настан и за да се направи и измена на Програмата, меѓутоа да се смисли добро настанот и датумот и за да бидеме посериозни. Ве молам сега да не влегуваме во дебата, добар тек има седницава, да не го губиме вистинскиот тек и да се држиме... да бидеме посериозни сите, сме пред очи на јавноста, да го држиме нивото, Ве молам сега... Ве молам.

ДЕЈАН ПРОДАНОСКИ:

Добро, дали некој друг се јавува за збор? Ве молам без дофрлање...

Дали некој друг се јавува за збор по однос на овие две точки?

Бидејќи никој не се јавува за збор, ги молам членовите на Советот да се изјаснат.

Кој е ЗА усвојување на Програма за култура-фестивали и манифестации за 2024 година?

Дали е некој ПРОТИВ? ВОЗДРЖАНИ?

Констатирам дека со 15 гласови ЗА и 7 гласови ВОЗДРЖАН, Програмата е усвоена.

Кој е ЗА усвојување на Програма за одбележување на значајни настани, личности и празници?

Дали е некој ПРОТИВ? ВОЗДРЖАНИ?

Констатирам дека со 15 гласови ЗА и 7 гласови ВОЗДРЖАН, Програмата е усвоена.

 По седумнаесеттата и осумнаесеттата точка од дневниот ред:

* Програма за доделување награди за талентирани (наградени) ученици во основните и средните училишта во Општина Прилеп и
* Правилник за доделување награди за талентирани (наградени) ученици во основните и средните училишта во Општина Прилеп

 Бидејќи Извештајот го слушнавме, отворам претрес по однос на овие точки. Дали некој се јавува за збор по однос на овие две точки?

Бидејќи никој не се јавува за збор по однос на овие две точки, ги молам членовите на Советот да се изјаснат.

Кој е ЗА усвојување на Програма за доделување награди за талентирани (наградени) ученици во основните и средните училишта во Општина Прилеп?

Констатирам дека Програмата е едногласно усвоена.

Кој е ЗА усвојување на Правилник за доделување награди за талентирани (наградени) ученици во основните и средните училишта во Општина Прилеп?

Констатирам дека Правилникот е едногласно усвоен.

По деветнаесеттата и дваесеттата точка од дневниот ред:

* Програма за доделување награди за најдобар наставник во одделенска и предметна настава во општинските основни училишта и најдобар наставник во средните општински училишта во Општина Прилеп и
* Правилник за услови и критериуми за доделување награди за најдобар наставник во одделенска и предметна настава во општинските основни училишта и најдобар наставник во средните општински училишта во Општина Прилеп

Отворам претрес. Дали некој се јавува за збор по однос на овие две точки? Ве молам...

Бидејќи никој не се јавува за збор, ги молам членовите на Советот да се изјаснат.

Кој е ЗА усвојување на Програма за доделување награди за најдобар наставник во одделенска и предметна настава во општинските основни училишта и најдобар наставник во средните општински училишта во Општина Прилеп?

Констатирам дека Програмата е едногласно усвоена.

Кој е ЗА усвојување на Правилник за услови и критериуми за доделување награди за најдобар наставник во одделенска и предметна настава во општинските основни училишта и најдобар наставник во средните општински училишта во Општина Прилеп?

Констатирам дека Правилникот е едногласно усвоен.

По дваесет и првата и дваесет и втората точка од дневниот ред:

* Програма за доделување награди за најдобар воспитувач и најдобар неговател вработени во ЈОУ Детски градинки “Наша Иднина”-Прилеп и
* Правилник за услови и критериуми за доделување награди за најдобар воспитувач и најдобар неговател вработени во ЈОУ Детски градинки “Наша Иднина”- Прилеп

Отворам претрес. Дали некој се јавува за збор по однос на овие точки?

Бидејќи никој не се јавува за збор, ги молам членовите на Советот да се изјаснат.

Кој е ЗА усвојување на Програма за доделување награди за најдобар воспитувач и најдобар неговател вработени во ЈОУ Детски градинки “Наша Иднина”-Прилеп?

Констатирам дека Програмата е едногласно усвоена.

Кој е ЗА усвојување на Правилник за услови и критериуми за доделување награди за најдобар воспитувач и најдобар неговател вработени во ЈОУ Детски градинки “Наша Иднина”-Прилеп?

Констатирам дека Правилникот е едногласно усвоен.

По дваесет и третата точка од дневниот ред:

Програма за поддршка на локалниот економски развој за 2024.

Пред да отворам претрес ја повикувам Претседателката на Комисијата за финансирање и буџет, госпоѓата Ирена Стерјовска-Локвенец да го поднесе Извештајот по однос на оваа точка. Повелете Стерјовска-Локвенец.

ИРЕНА СТЕРЈОВСКА-ЛОКВЕНЕЦ:

Комисијата за финансирање и буџет на одржаната седница, на дневен ред ја разгледа и Предлог-програмата за поддршка на локалниот економски развој за 2024.

После презентираната Програма за поддршка на локалниот економски развој, советниците од Комисијата за финансирање и буџет едногласно ја усвоија и предлагаме денес Советот да ја усвои како таква. Благодарам.

ДЕЈАН ПРОДАНОСКИ:

Ви благодарам за извештајот.

Отворам претрес. Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е ЗА усвојување на Програма за поддршка на локалниот економски развој за 2024?

Констатирам дека Програмата е едногласно усвоена.

По дваесет и четвртата точка од дневниот ред:

Акционен план за управување со отпад на локално ниво- Општина Прилеп 2024 и 2025 година?

Пред да отворам претрес, гo повикувам Претседателот на Комисијата за урбанизам, комунални дејности и заштита на животната средина, господин Зоран Јанкулоски да го поднесе Извештајот по однос на оваа точка. Повелете господине Јанкулоски.

ЗОРАН ЈАНКУЛОСКИ:

Почитуван Претседател на Совет, почитувани колеги советници, Комисијата за урбанизам, комунални дејности и заштита на животната средина, на 27.12.2023 година одржа седница со следниот дневен ред:

Предлог-Акционен план за управување со отпад на локално ниво-Општина Прилеп 2024 и 2025 година?

Комисијата ја разгледа точката и по истата се изјасни со 4 гласови ЗА и му предлага на Советот да ја усвои во предложениот текст. Ви благодарам.

ДЕЈАН ПРОДАНОСКИ:

Ви благодарам за Извештајот.

Отворам претрес по однос на оваа точка. Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е ЗА усвојување на Акционен план за управување со отпад на локално ниво-Општина Прилеп 2024 и 2025 година?

Констатирам дека Акциониот план е едногласно усвоен.

Пред да ја завршиме седницата ја користам приликава на Вас, на советниците, на членовите на Советот, да Ви ја честитам Новата 2024 година, да Ви посакувам многу здравје, многу успех на личен и на професионален план. Ви посакувам да преовладува во 2024 година еден добар, како и оваа година, демократски амбиент, еве во оваа сала, во Салата на Советот којашто е задолжена за спроведување на демократијата и ние како претставници на граѓаните овде да имаме една плодна дебата којашто ќе значи подобрување на квалитетот на живот на сите граѓани. Ви посакувам многу здравје и многу успех во 2024 година.

Од причини што точките од дневниот ред се исцрпени, констатирам дека седницата е завршена.

Ви благодарам за присуството.

Седницата заврши во 14 часот и 40 минути.

28.12.2023 година

Арх.бр.

Претседател на Советот на Општина Прилеп

Дејан Проданоски

Стенограф

Теодора Цветкоска